text:
Lebelela, Theetša O Phela Puku 3
概要: Joshua, Deborah, Gideon, Samson. 24 sections. It has a picture book to go along with the recording.
文本正文
Matseno
Madumo (Dumelang bagwera). Mo kaseteng ye le tlakwa gore na Modimo o thušitše batho ba Israele go fenya manaba abona bjang. Nna le wena re ka ithuta go bona. Ge leekwa wo (sikinale) Bulang letlakola lele latelago mo puking ye tsotho.
Seswantšho 1: Joshua o lwa le ba Amaleke
Exodus 17:8-13; Matheu 18:19
Batho ba Israele ba be ba sena naga ya bona. Baralala le leganata. Moshe ebe ele moeta pele wa bona. A kgetha Joshua gore ebe molaodi (kapoteine) wa Madira. Ba Amaleke ba hlasela Israele. Moshe are go Joshua "kgetha ba bangwe ba banna ba rena o yo lwa le Ba Amaleke. Ka moswana ke tla ema ntleng ya thaba, ke swere molamo (patla) la Modimo matsogeng aka."
Ge Moshe a emišitše lepara (kathapelo). Joshua le ba Israele ba be ba fenya ba Amaleke, fela motsogo a Moshe aile alapa a sesa gona ga a emiša. Ba Amaleke ba thoma go fenya ntwa. Banna baba bedi ba emiša matsoga a Moshe go fihla le sobela. Modimo a thuša Joshua go fenya Ba Amaleke. Banna ba ba bedi ba emiša matsogo a Moshe mola a emisitše lepara lamodimo. (kota)
Batho ba Modimo ba matla fatswa ke Modimo go fenya Le-naba la bona. Ge ba rapela mmogo: Ka gobane Jesu, morwa wa Modimo, o tsepiša bahlanka ba gagwe "Ge baba bedi ba dumela tshohle tše le di kgopelago le hla di direla ke tate wa Magodimong. Ka go bane mo bababedi goba ba ba raro ba ko panago ka-leina laka, ke na lebona gona moo."
Seswantšho 2: Dihlodi le dienywa tša kanana
Numeri 13:1 - 14:38
Modimo o tshephišitše naga ya kanana go Israele. Nako ya fihla, ya gore Modimo a laele Moshe gore a romele banna go yohlola naga ya kanana. Moshe aromela baetapele ba lesome pedi, gobalwa le Joshua le Kalebe. Ba boela morago ka morago ga matšatši a masome nne ba fa Moshe pego ye "Re ile nageng ye ore romilego go yona, kenaga ya maswi le denose (ehumi ke ebile e nonne) dienywa tša yona ke tše. Fela batho ba badulago fao ke ba matla, le Metse y an gona.
Kalebe a homotša dihlodi tša gabo are "Re swanetse go ya re tsee nagayeo ebe ya rena, ka gobane re ka kgona." Fela banna bao ba re "Re ka se hlasela batho bale, bana le maatla a go feta arena." Ba romela pego ye mpe ka naga yeo. Bošego bjoo batho balla ba ngungunela baetapele ba Modimo. Moshe le Arone, le gahlanong le Modimo.
Modimo abefelwa ka ge ba sa motshepha, aba eta a pele gona moo leganateng mengwaga ge masome nne. Ba Israele bao ba a tshepha (bego busae) Modimo, ba hwa gona moo leganateng.
Seswantšho 3: Batho ba Israele batselanoka
Joshua 1:1-2, 3:1-17
Ka morago go lehu la Moshe, Modimo a kgetha Joshua gore ebe moetapele. Modimo are go Joshua "Moshe mohlanka wa ka ohwile, Bjale, wena, le batho ba ka moka, ltukišetšeng go sela noka ya Jorodane, leye nageng ye ke lego kgauswi legobe fa yona ba Israele. Ema senna otiye maatla, gobane o ile go eta batho ba pele go tšea naga ye ke e tshe pišitšego botatago lena." Modimo a laela Joshua gore o tla ba leyena, legore a latele lentsu lagagwe. Modimo a botse Joshua gore adire eng. Ba prista ba Israele ba be ana le lepokiši le bohlokwa la go bitšha Areka.
Lebe lena le molao wa Modimo maswikeng a mphaphathi. Modimo a balaela gore ba rwale Areka, ba ye leyona nokeng ya Jorodane. Noka ebe e fufula, fela ge maoto aba prista a tsena meetseng noka ye emiša go ela, ye oma.
Baprista ba ema gare ga noka mola batho ba selela negeng ya kanana ba sepela felo mogo omilego. Modimo o rata go ruta nna le wena gore, ge are kgopela go dira se sengwe le se sengwe, re mo tshephe re latele seo are kgopelago, o tla re thuša go dira seo a sa ratago.
Seswantšho 4: Mabota a Jericho aawa
Joshua 5:13 - 7:1
Ba Israele ba kamapa nageng ya kanana kgauswi le moo go bitswago Jericho. Modimo are go Joshua "Bona, ke gafetše Jericho matsogong a gago, kamoka le kgoši ya gona le banna ba gona ba ntwa. Dikuloga naga gatee le madira ka moka, dira se matšatši a selelago, o tsee baprista bašupa barwale di torompete (manaka a di nku) pele ga Areka (ya morena) ka letšatši la bošupa, dikuloga ga šupa le baprista ba letsa ditorompeta, ge le ekwa di lla, le di letse, le le se batho ba goelela ka modumo wo maatla; Ma boto atla gerega, batho ka moka ba tla tsena yo mongwe le yomongwe alebile ka gare. Bjale Joshua le batho ba dira ka Mo mo di mo aba laetsego. Mabat a Jericho a wa ba Israele ba thopa naga yeo. Modimo alaela Israele gore ase tšee se tee ya ba sabona. Fela monna ya bitswago Achan anyatša Modimo, retlalebotša ka yena ka morago.
Seswantšho 5: Ba Israele batshaba Ai
Joshua 7:1-12, 6:18-19, 24
Kgauswi le Jericho go be go ena le naga yengwe, ya lenaba ebitšwa Ai. Joshua obe aswanetše go e thopa, a romela banna go yoo hlola naga yeo. Dilulodi tša bo ya tša re "Ga se batho ka moka ba ba swanetsego go ya go lwa le Ai, ka gobane ga gona banna ba bantshi (Bana le sešole sago fokola). Ka fao Joshua a romele sehlopha se se nyane sa bahlabani go ya go thopa Ai.
Fela ba nna ba Ai ba ba feta ka maatla ba fenya Ba Israele. Ba bangwe ba ba Israele ba bo lawa, ba bangwe ba swanela ke go tšhabu go ipholosa (go tshaba). Joshua le babagolo (Baetapele) ba khunama ka ditahlego kgakanegong, pele ga Areka ya morena.
Fela Modimo are go Joshua "Tsogang, le dira eng ka difahlego tše khunamilego? Ba Israele ba sentse, ba robile kwano ye ke e dirilego le bona batsere tše dingwe tsa silifera le gaata ye eswanetsego go ya ntlong ya morena, ba bolela maka, ke ka baka leo se sa kgonego go ema le manaba a bona. Morena o boditse ba Israele pele gore batsee silifera le gauta (tša sepoulo) ba di iše ntlong ya gagwe. Se se re ruta gore Modimo o otla ba mo nyatšang. Ge re nyatša Modimo, re a ikgobotša ebile re ka hlolela le babangwe kgobalo.
Seswantšho 6: Ka hlo lo ya Achan
Joshua 7:14-26
Joshua a gobokantša batho kamoka ba Israele pele ga Modimo. Modimo abontšha Joshua gore ke Achan yo a sentsego, gahlanong le yena ( Modimo). Joshua are go Achan "Mpotše se ose dirilego o se nphihlele selo."
Achan are "Ke nnete, ke senye ditše morena, Modimo wa Israele." Ge ke seno bona dilo tše Modimo are ileditšego go ditšea, thapo ye botse silifera le para ya gauta, ka ditsea ka di khutiša ka fase a mabu, ka gare ga tente yaka. Banna ba hwetša dilo tše ba di tliša go Joshua. Achan le balapa la gawe le tsohle tše eleng tša bona bja fediswa bjalo ka ge Modimo a laretše. Modimo a gomiša bogale bja gagwe are go Joshua "O se tshoge goba wa felelwa ke maatla, tšea madira ka moka o ye le bona go ya go hlasela Ai. Ka ge ke gafetše (file) kgoši ya ni le batho le motse mmogo le naga motsogong a gogo." Ba Israele nba theeletše Modimo ba fenya Ai. Modimo o bona tsohle tše re di dirang, reka se kgone go khutiša ditiro tša rena tše mpe. Fela ge re nyamišwa ke dibe tša rena re di bolela pele ga Modimo, o are lebalela a re hlatswa diteng tša rena.
Seswantšho 7: Litšatši ngwedi di a ema
Joshua 10:1-14
Ba Amora ba babe banaga ya kanana, bathoma go tshoga ba Israele. Kgoši (baetapele) babahlano batla golwa le Ba Israele. Fela Modimo are go Joshua "Ose ke wa ba tšhoga, ke ba gafetše atleng tša gago, Ga go le otee wa bona yo a tilego go ema pele ga gago." Ka fao Joshua le madira a gagwe baya balwa le ditšhaba tšeo, tshaba tšeo tša tšhaba pele ga Ba Israele. Modimo a romela, safako go manaba, bontšhi bja hwa. Ntwa ya tswela pele letšatši kamoka. Joshua a rapele, Modimo a dira gore letšatši le ngwedi di eme go fihla ba Israele ba fenya manaba a bona. Ga go a ka gwa ba letšatši leswana go le leo. Modimo a thusa Ba Israele go fenya ditshaba tse mpe tsonie tša kanana.
Le matšatšing arena Modimo a sana le maatla a go thuša bao ba lwantshong.
Seswantšho 8: Joshua olaye batho
Joshua 23:1 - 24:31
Ge Joshua a fotše abitša batho ka moka ba Israele. A ba kgopotša ka dilo kamoka tše Modimo a ba diretšego. Le ka mo Modimo a ba lwetšego Joshua are go ba Israele "Tiang maatla, le hlokomele go latela tsohle tše dingwadilwego pakung ya molao wa Moshe." (woo ao hwetditšego go Modimo) Ge le direla, gope le latela Modimo a nnoši, otla raka ditšhaba tše di šetšego, gorele tšea naga yohle ya kanana.
Ge le direla Modimo ye me mengwe, le tla hwa nageng ye botse ye Modimo a le tshe phišitšego Kgethang le hono gore lerata go direla mang." Bagwera, Modimo o bolokile ditshephišo tsa gagwe go Joshua le Ba Israerle. Aba nea naga yabona, ba fenya manaba abona Lenaba la rena ke Satane Fela rena le moeta pele yo Mogolo yo a fentsego Satane.
Ke morena Jesu Kriste, morwa wa Modimo, re swanetše go modirela re mo obamele. Go bohle ba ba Moratago ba modirelago. Modimo o tshephišitše lefelo legodimong - Go ya go sa felego. Modimo o boloka ditshephišo tša gagwe. Na a ka se kgethe go direla Modimo le Jesu Kriste lehono na?
Seswantšho 9: Deborah o bolelela Modimo
Baahlodi 4:1-9
Ka morago ga lehu la Joshua, batho ba furalela Modimo. Ba khunamela medingwana ya Ba-kanana. Ba kanane ba ba le maatla godimo gaba Israele, baba swara gampe. Deborah ebe ele moeta pele wa Israele. O be ele mosadi yoo bohlale. Batho batla go yena, ba nyaka dikeletso. A ba thuša go ahlola dipelaelo tša bona. Aleka gobabušetša morago go Modimo wa Israele. Tšatši lelengwe abitša Barak, ebe ele moeta pele wa Madira a Israele. Are go yena, "Tšea bannaba 10, 000 oye lebona thabeng ya Tabor. Sisera le Madira a kanana ba tla tla go lwa le wena, fela Modimo o tla go fa phenyo godimo ga gagwe." Barak obe a boifa, are go Deborah "Ge osa ye lenna nka se ye." Ka fao Deborah, are "ke tla ya le wena, fela Modimo o tla gafela kanana go mosadi." Bagwera, batho bohle ba swanetše go khunamela Modimo yo a phelago. O thuša bao ba mo tšhephago lego mokhunamela.
Seswantšho 10: Modimo o thuša go fenya Sisera
Baahlodi 4:10-16
Deborah le Barak ba eta madira a Israele pele go ya thabeng ya Tabor. Sisera le ba kanana ba ya go lwa le Ba-Israele. Sisera obe ana le dikolo tse 900 tša go dirwa ka tshipi. Dibe di diretšwe ntwa. Dikoloyana tše di be di imela mmu wa noka yeo ba Israele babego bale go yona. Ge Baraka le Ba Israele ba batamele go hlasela Sisera, Modimo a tliša di phapana Madireng a ba kanana. Ba thoma go tshaba. Madira a Israele a ba Šala morago, baba bolaya ka ditshoša tša bona. Ka fao, ka thušo ya Modimo ba Israele ba kgona go fenya Madira a kanana. Sisera annoši ke yena ailego aphologa, ka go fofa go tswa koloyaneng ya gagwe - a tshaba.
Seswantšho 11: Jael o bolaya Sisera
Baahlodi 4:17-23
Sisera a tšhabela teng teng ya mosadi yo a bitswago Jael. Jael ebe ese Mo Israele. (Batho bagagwe babe balokile go Ba - kanana) Jael are go Sisera "Tsena ka gare ose ke wa tshabe." Ka fao a tšena, a gore a khute ka teng teng ya gagwe. A mo nea lebese gore anwe a mi pa lepai, Sisera aya go robala. Jaele a tšea hamole le kota ya go emiša tente. A ya go Sisera asa robetše, A bethelelela kota yeo hlogong ya Sisera ya ba ya rotoga ya hlaba fase. Ka morago gwa rotoga Barak a nyaka Sisera. Jaele a mmitša are "E tla ke tla go bontsha monna yo o monyakago." A bona Sisera a hwile le hlogo ya gagwe e kokotetswe fase.
Seswantšho 12: Ba Israele ba keteka
Baahlodi 5:1-31
Ke Modimo yo a filego Ba Israele maatla ago fenya Ba kanana. Deborah le Barak ba opela koša ya go leboga Modimo ba tho ba thaba le bona. Babe ba thabile go ba le moeta pele wa go swana le Deborah. O be a swana le motšwadi go bona. Ba re ta le Jaele. Ka ge a saka a tšeya Sisera. Modimo a somisitše basadi ba ba babeile sa, go phološa Israele. Bagwera Modimo a šomiša ba ba bonalago basena maatla, Go fenya bao ba nago le maatla. Rena le lenaba la maatla le le bitswago Satane. Go fenya Satane Modimo orometše Kriste go hwa sefa panong. Moo atšea kotlo ya rena, yaka la ya gago. Batho ba babe ba hlotše gore Jesu a bolawe, Ba gopola gore ga ana maatla.
O gopola ka fao Ba Israele ba fentsego manaba abona ka maatla a Modimo. Jesu leyena a fentse Satane, lenaba la batho bohle, ge a e hwa sefapanong a ba a tšoga bahung. Ge Jesu atsoga bahung o bontshitše gore hlotse (tentse) maatla a sebe, lehu le Satane, yoo a gakantšhago batho ka moka. Ka tsela eo o re loko lotse maatleng asebe. Ka fao tšatšing le ka Jesu, re ka ba le phenyo godimo ga sebe le maatla a Satane. Kgore Jesu o neile yo mongwe le yo mongwe yoo a mo tshephago a bile a mokhunamelago. Ka fao a re opeleng re thabe re be re khunamele wa nnete Modimo a nnoši.
Matseno
Satane o fora batho ebile o leka go kgeloša bohle baba latego ditsela tša Jesu. Fela Modimo ore bontshitše gore naa reka ba le maatla ago fenya Satane bjang. Theeletša o ithute go tswa dithutwaneng tše tswang Beibeleng. Lebelelang seswantshong se se latelago ge le ekwa modumo wo wa sininale.
Seswantšho 13: Gidione le morongwa wa Modimo
Baahlodi 6:1-24
Setshaba sa Israele gape ba nyatše morena ba dira dilo tše mpe. Ka fao Modimo a lesa ba midiane ba buša ba Israele nywaga ye šupa. Ba Midiane ba senya di bjalo tša ba Israele. Bjale Ba Israele ba bitsa Modimo gore aba thuša. Tšatši lelengwe monna wa go bitswa Gidione obe a šila korong. O be e khutišetša ba midiane. Morongwa wa Modimo are go Gidione "Morena ona le wena mohlabani yo maatla." Gidione a araba "Ge morena ana le rena, ke ka boka la eng dilo tše kamoka di direga ogo rena? Fela morena a hlohleletša Gidione "Eya ka maatla a o nago le ona, ophološa ba Isaraele diatleng tša ba Midiane, aga ke o rome na?" Gidione obe a tšeba gore o be asena maatla, e se yo bohlokwa. Fela morongwa wa Modimo (morena) are go yena "Ke tla ema lewena gape o tla fenya ba midiane. Gidione a fa morongwa dijo, Morongwa a kgoma dijo ka lepara la gagwe. Ka pela dijo tša thuthupa ka dikgabo tša mollo, Morongwa a timelela. Gidione a kgona gotseba gore ebe ele Modimo yo abego a bolela leyena. Modimo o tshepišitše bahlanko bagagwe gore o tla ba lebona ka mehla, e gope o na le maatla a gore thuša godira thato ya gagwe, le moo re ekwong re fokola.
Seswantšho 14: Gidione o fediša Medimo ešele
Baahlodi 6:25-32
Ba lapo la gabo Gidione ba be ba khunamela medingwana ya kanana. Medigwana ye ebe ebitswa Baale le Ashera. Modimo a re go Gidione "Psahla aletara o e agilwe ke tatago, a e agela Baale, o roba gantshe kota ya Ashera ka thoko ga yona." O kgone o agela Modimo aletare. Gidione obe atšhaba batho, fela a kwa Modimo, mantšiboa a o a tšee ba nna ba lesome ba senya Medimo yeo ya diswantsho. Batho ba ile ba befelwa ba rata go bolaya Gidione, fela tatogwe a mošireletša, are ge eba seswantsho se ke Modimo ga se itshereletse. Fela gwa se direge selo. Bagwera, Modimo o feta medingwana yohle ya di kota, maswika goba ye edirilwego ka se sengwe le sesengwe. Are tshabeng re hlompheng Modimo wa nnete yo a phelago.
Seswantšho 15: Midira a Gidione a nwa meetse
Baahlodi 7:1-7
Ba midiane ba kga bokana go lwa le ba Israele. Gidione leyena a kgobo kantšha madira go tswa go ba Israele. Modimo are go Gidione "Ona le banna babantšhi...yomongwe leyo mongwe ya a tshnailego a a boele morago gae. Bantšhi ba ba nna bo Gidione ba boela gae. Modimo obolela le Gidione gape are "Go sana lebanna ba bantshi. Ba iše meetseng ke tla go lekela bona." Gidione atšea banna bao aba isa meetseng gore ba nwe. Ba ba ntšhi ba banna ba khumana gore banwe, ka ntle ga ba 300 ba banwelego ka diatla tša bona bjalo ka dimpša. Modimo one: Ke banna ba 300 bao ba nwelego ka matšego a bona, ke tla gafela ba midiane diatleng tša gago" (Go fenya ba Midiane)
Seswantšho 16: Banna ba Gidione ba dikanetša kampa ya ba Midiane
Baahlodi 7:16-25
Madira aba Midiane abe atletše bjalo ka motshitshi wa ditšie nageng. Ka mašaba adikamela ba kampa moeding. Gidione o be ana lebanna ba 300, fela Modimo a motša gore a dire eng. Gidione ofile monna yo mongwe le yo mongwe phalafala, le pitša ya go hloka selo, enogo le le serumola, ka gare. Ba dikanetša kampa ya Ba Midiane gare ga bošego. Ka moka gabona gatee ba dira legoa. Baletša diphala fala ba thuba dipitša ba goelela bare "Tshoša go Modimo Gidione le." Ba Midiane ba tshogela maphelo a bona, ba bolayana. Ba Midiane ba tshaba, Gidione aromela banna go yo bitša ba bangwe ba ba hlabani ba Israele. Ba kitimiša bamidiane ba bolaya ba bantshi ba bona.
Bagwera, re ka bonagala re sena maatla fela gere tshepa Modimo, re mo obamela, o tla re thuša go fenya lenaba la rena le legolo elego Satane.
Seswantšho 17: Simisone obolaya tau
Baahlodi 13:1 - 14:19
Ka morago ga lehu la Gidione ba Israele ba fura le la Modimo, ka fao Modimo alesa ba filisita, gore ba ba otle. A buša a aba romela moetapele a monea maatla ago phološa Israele. Leina la gagwe ke Simisone, ge moya wa Modimo o fologela go Simisone, a tlala maatla. (mmeleng wala gagwe) Simisone obe Votona le mosadi wa mo Filisita, ka fao are go tatagwe "Nnyaleleng yena, yena a ntoketše go. Ge Simisone o be a eya ntlong ya mosadi yoo ge tau ya mo tlasela. Simisone obe tiile kudu, a ba a bolaya tau ka diatla. A n yale mosadiwa mofilisita, fela obe a sa mo obamele (asana nnete) ka fao Simisone a bolaya baFilisita ba 30 pefelong ya gagwe.
Bagwera, mohlanka wa Modimo o swanetše go nyala yo mongwe wa badumedi yoo elego gore o rata go obamela Modimo, a boloka molo o wa gagwe.
Seswantšho 18: Simisone le diphiri mašemong a korong
Baahlodi 15:1-17
Ka morago ga le baka Simisone a boela go ba Filisita, goyo etela mosadi wa gagwe. Fela tatago mosadi o be a mofile monna yo mongwe. Simisone are "Nako ye ke nale tokela ya go swina bafilisita, ke tla ba hlokofatša e le le ruri." A tswa a swara phiri tše 300 a dikgokantša ka di pare ka mesela. A kgokelela dirumula tšago tuka meseleng ya diphiri a dilesa ka gare ga tshemo ya ba Filisita. Ba Filisita ba hloya Simisone ba ya nageng ya Juda go yo moswara ba ma iša kgolegong.
Ba Israele nageng ya Juda ba mmofa ba mo nea Filisita. Maatla amoya wo mo kgethwa atla, godimo ga Simisone. Dithapo tšea ba bego ba mogokile ka tšona tša kgaoga. A tšea mohlagare wa tonki, a bolaya banna ba 1000.
Seswantšho 19: Ba Filista ba kota moriri wa Simisone
Baahlodi 16:4-22
Simisone obe asenkea kote moriri wa gagwe, meriri wa gagwe wo metelele, ebe ele sešupo sagore ke modiredi Modimo, yoo amo matlafatšago. Simisone aratana le mosadi wa mo Filisita gape. Leina la gagwe ka Delila. Obe aleka go hwetša sephiri sa maatla a Simisone. Mafeleleng aba a mmotša: "Modimo o boditše mma le tate gore ba mpeele thoko go šomala Modimo. Ge meriri wa ka eka kotiwa, ke tla hloka maatla. Tšatši lelengwe ge Simisone a robetse, Delila abitša ba Filista. Ba mo kota meriri, Modimo a tlogela Simisone, Simisone a timelelwa ke maatla. Ba Filisita ba kgoka Simisone, ba montsha maatlo bamo šomiša kgolegong. Kanako yeo meriri ya Simisone ya thoma go gola.
Seswantšho 20: Simisone ofetša ba Filisita
Baahlodi 16:23-31
Simisone ge a le kgolegong, ba Filista ba theba kudu, baeta pele babona ba direla Modimo ya bona sehlabelo. Bantsha Simisone ele se fofu kgolegong, go tla go ba thabiša. Go be go ena le lešaba lelegololabatho ka tempeleng le bathoba 3 000 ka godimo.
Ba dira di metlae ka yena Simisone akgopela molata waba Filista go re a itnekge ka kota tšeo di bego di thekgile tempele ya medingwana ešele. Simisone a rapela Modimo are "Nkgopole o mmatlafatše la bofelo." Simisone a goga kota tšeo kamaatla a gagwe, ka moka, tempele yeo ya ba wela godimo. Simisone a hwa leba Filista bao babegoba le gona moo. Modimo otile Simisone phenyo godimo ga baFilista. Ge a ehwa Simisone obolaile baFilista ba bantshi gofeta ge asa phela.
Bagwera, ke kamaatla a Modimo mo re ka fenyago Satane. Maatla a reka a hwetša ge re eba, balatedi baModimo, gape re mo khunamela.
Seswantšho 21: Jesu o leleka meoya ye mebe
Luka 8:26-39
Mengwaga ye mentse ka morago ga Simisone le Gidione, Jesu o phetse nageng ya Israele. Tšatši lelengwe a hlakana le monna yo abego ana le meoya ye mebe. Monna yo akhuna ma pele ga Jesu are "kena le taba mang leweng, *Jesu, morwa wa Modimo yo godimodimo."
Meoya ye ebe etseba gore Jesu kemorwa wa Modimo. Jesu a laela meoya ye o gore etlogele monna yoo. Meoya yeo ya tsena dikolobeng kganswi, dikolobe tšeo tša tsena ka lewatleng tša kgangwa. Batho ba thoma go bona gore Jesu ona lemaatla godimo ga Satane le meoya ya mebe. Le meoya ebe emo theetša. (obamela)
Lentsu la Modimo (Bibele) ere ruta gore Jesu ofilwe maatla ga legodimong le lefeseng. O na le maatla a go leleka meoya yemebe, meoya ye me be ena le maatla a a šiišago, fela eka lelekwa ka leina la Jesu, le ka maatla a (Modimo) moya o mokgethwa.
Seswantšho 22: Jesu o leleka batho ba babe
Luka 19:45-48, 20:1-2
Tšatšilelengwe Jesu aya ntlong ya Modimo (tempeleng ya Modimo) Jerusalema.
Batho ba be be fetošitše (dirile) tempele (ntloya Modimo) lefelo lagoretiša diphoofolo, go dira dihlabelo. Babe ba itirela tshelete. Jesu a raka barekiši ba babe le diphoofolo. Aba bolela lebona go tswa lentsung la Modimo (Bibele) are "Ntlo yaka etla ba ya thapelo, fela le e efetošitše ewa la dikebekwa." Tšatši lelengwe lelelengwe Jesu a be aruta tempeleng ntloya Modimo. Fela babangwe ba ba eta pele ba ba Juda babe ba lebeletše sebaka sa go molayo. Tšatši lelengwe ba mmotšiša bare " Na o dira tše ka maatla amang?
Seswantšho 23: Jesu o aphele ka morago gelehu
Matheu 28:16-20
Baetapele ba ba Juda, bao ebego ele manaba a Jesu, ba šomitše batho ba bangwe go mmolaya. Jesu o ile akokotelwa sefapanong sa kota, a hwa moo. Fela ka tšatši la boraro, Modimo a mo tsoša ba hung. Modimo a file Jesu maatla godimoga a lehu. A ka se hwe gape. Tsogo ya gagwe ba hung, e bontšhitše gore ke ngwana wa Modimo. Jesu o ile are go balatedi ba gagwe "Maatla o hle a le godimo le lefase, afilwe nna. Yang bathong ka moka lefaseng ka moka le ba rute go ba barutiwa baka (balatedi), le barute go latela tšohle tše ke le laetšego tšona. Gape ke tla ba le lena ka go sa felego. Jesu o fentše sebe le lehu, Go bohle ba ba mo latelago, Modimo oba nea Moya wa gagwe o mo ngethwa, go ba thuša go rata. Modimo, lego latela lentšu la gagwe. Are rateng re, re latele morena Jesu, ka fao Jesu a tle a bonagole ka rena. Bophela bja Jesu ke bjo bo swa bja go tswa go Modimo. Bophelo bjo ke bjo bosa felego, lege mebele ya rena eka hwa. Tše ke ditaba tše dibotse tše loketšeng batho bohle.
Seswantšho 24: Ledira la Modimo
Baefeso 6:10-18
Jesu ofentse Satane, ebile ore fa maatla ago fenya Satane le di hlaselo tša gagwe tše dimpe. Fela re ka dira se ge re fela re itukišeditše ntwa, go swana le lešole le moseswantshong. O itukišeditše ntwa. Samathoma re swanetse re bolele nnete leya Modimo, re phele ka yona. Re swanetse re tlane kayona bjaloka lelephanta, leo le re le rwalogo gohlemo re yago. Re swanetse go rate babangwe, re dire tše dilokilego pele ga Modimo. Dilo tše di botse tše redi gopolago, redi bolelago, rabara di dira dire šireletša bjalo kasephemo, gahlanong le ditiro, le dipolelo tše mpe. Re swanetse go ikemisetsa gobotsa babangwe ditaba tše botse, tša khutšo tša Jesu. Redopore ditoba tsa ntwa, re thuša go ema gahlanong le Satane, di re šireletša ge re tseleng redimoga, lego tše mpe. Re swanetse godumele gore Jesu o hwetše rena le batho ka moka go re lokolla maatleng a Satane le seba. Se ke se phemo, so se re širaletšago kgohlonong le Satane. Satane o nyaka gore isa sebeng.


c: text/html

text:
151
Ke moo Moshe le Baisraele ba opeletšego Morena kopelo ye:
“A ke opelele Morena kopelo,
gobane o fentše ka mokgwa wo o makatšago;
pere le monamedi o lahletše lewatleng.
2
Jes. 12:2
Morena ke molwedi wa ka yo maatla;
ke yena yo a mphološitšego.
Ke Modimo wa ka, ke tla mo reta,
ke Modimo wa tate, ke tla mo godiša.
3Morena ke mohlabani;
Morena ke leina la gagwe.
4“Madira a kgoši ya Egepeta le makoloi a ntwa o kgoromeleditše lewatleng;
bagalegale ba gagwe ba sobeletšwa Lewatleng la Mahlaka.
5Maphoto a lewatle a ba ribegetša;
ba tekela ntshobeleleng bjalo ka leswika.
6“Morena, letsogo la gago la go ja ke le maatlamaatla;
letsogo la gago la go ja, Morena,
le roboketša manaba.
7O uša manaba a gago o rokame ka bogoši;
pefelo ya gago e tuka bogale,
ya tšhuma bjalo ka hlaga.
8O budutše ka dinko,
meetse a kgobokana;
maphoto a kubuga,
a ema bjalo ka meboto,
botengteng bja lewatle bja thema.
9Lenaba le rile:
‘Ke tla ba hlomara ka ba swara;
ke tla abaganya thoto tša bona,
ka tšea tšohle tše ke di kganyogago;
ke tla bekenya tšhoša ya ka
ka ba gapagapa.’
10Eupša o budutše gatee, Morena,
meetse a pitametša Baegepeta;
ba teka bjalo ka morodi
meetseng a mašoro.
11“Morena, ke mang gare ga medimo yo a swanago le wena?
Ke mang a swanago le wena,
Yomokgethwakgethwa?
Ke mang a dirago mehlolo le ditiro tše šiišago tše maatla bjalo ka tša gago?
12O otlolotše letsogo la gago la go ja,
lefase la metša manaba a rena.
13Setšhaba se o se phološitšego
o se etile pele ka potego,
ka mo o se holofeditšego;
ka maatla a gago o se hlahlile,
wa se goroša nageng ya gago ye kgethwa.
14Baditšhaba ba kwele,
mme ba thothomela ka poifo;
Bafilista ba swerwe ke motlhakgaselo.
15Magoši a Edomo a tšhogile;
banna ba dinatla ba Moaba ba a tlekatleka;
badudi bohle ba Kanana ba nolega moko.
16Letšhogo le poifo di ba wela godimo.
Ba bona maatla a gago, wena Morena,
mme ba tsetseana ka poifo,
go fihlela setšhaba sa gago se feta,
sona setšhaba se o se lokolotšego bokgobeng.
17O a ba goroša mme wa ba hloma thabeng ya gago,
felo moo, wena Morena,
o ikgethetšego bodulo, e lego Tempele ye,
wena Mong wa ka,
o e agilego ka noši.
18Wena Morena, o tla buša ka mehla yohle.”
19Ba opetše bjalo ka gobane dipere tša kgoši le makoloi a gagwe a ntwa le banamedi ba gagwe ba dipere ba ile ba tsenelela ka lewatleng. Morena a thenkgolla lewatle la ba pitametša, mola Baisraele bona ba ile ba iphetela mo go omilego gare ga lewatle.
20Moprofeta Miriamo, kgaetšedi ya Arone, a tšea moropa a o pidinya, basadi ka moka ba mo latela ka ya bona ba bina. 21Miriamo a ba opelela a re:
“Opelelang Morena kopelo,
gobane o fentše ka mokgwa wo o makatšago;
pere le monamedi o lahletše lewatleng.”
22Go tloga moo Lewatleng la Mahlaka, Moshe o etile Baisraele pele, ba ya lešokeng la Shure. Ba sepela leeto matšatši a mararo lešokeng ba sa hwetše meetse. 23Ka morago ba fihla felo mo go bitšwago Mara,15:23 “Mara” Leina le ka Seheberu le ra go re “galaka”. fela meetse a gona a be a galaka kudu mo a bego a pala ka ganong. Ke ka lebaka leo felo fao go bitšwago Mara. 24Batho ba ngongoregela Moshe ba re: “Re tlilo nwang?” 25Moshe a rapela a llela Morena, gomme Morena a mo laetša kotana ye Moshe a ilego a e lahlela meetseng, mme meetse ya ba a mabose.
Gona fao Morena a ba fa melao le ditaelo, a ba a ba leka ba le gona fao. 26A re: “Ge le ka ntheeletša gabotsebotse, la dira tše ke bonago di lokile, la phetha ditaelo tša ka, gona nka se le otle le ka bjo botee bja malwetši ale ke otlilego Baegepeta ka ona. Gobane ke nna Morena, Moalafi wa lena.”
27Go tloga moo ba fihlile Elime, felo ga methopo ye lesome le ye mebedi, le mehlare ya mepalema ye masome a a šupago; ba hloma mešaša ya bona moo kgauswi le meetse.

robotstxt: allowed

filter: keep


text:
Pele ga ge baetapele ba tsebiša dikolo, thuto e be e le mo nakong ya seala se hlolega, e le tsela ya go gola. Baetapele ba be ba ganetša seala se hlolega gomme e ile ya ba sewelo mo nakong ya bokoloniale, ka ntle le magareng ga dithaba tša Tlokoa.
Mo mengwageng ya bjale, e bonwa bjalo ka tswalo bofsa, ebile bontši bja bafsa ba lehono ba ya komeng. Mengwaga pele ga ge ba be ba thoma go ya komeng, bašemane ba be ba bona kona bjalo ka selo se bohlokwa, e be e le karolo ya bogolo, ka ntle le ge ba ka se kgone go tšea karolo go dilo tše dingwe tša leago le selegae.
Go na le dilo tša makatša ka ga sekolo sa koma, tšeo di diragetšego mo legae la (mophato) leo le agilwego mo pele ga dithaba, gomme bašemane ba be ba sa tsebe seo ba tlo se hwetšago.
Mophato e butšwe ke molokoloko wa tšhelere le dijo tšep di gulago matšatši a mararo; bao ba tlilego sekolong, batswadi le ba leloko ba kgoboketšwa, gomme go be go na le go bjalwa ba go nowa, le meketeko.
Ka bošegogare, ba ile ba ile ba išwa fao mophato o ilego go hlongwa. Ge letšatši le hlaba mošemane wo monngwe le yo monngwe o išwa lefelong la bodutwana, moo ba ya go lebollo ke banna bao ba hlahlilwego, bao ba hlokomelago dintlha tša koma kamoka. Ge nako ya lebollo e fela, bašemane ba tlogelwa mo nageng go tielela.
Ka morago ga nako, ba fiwa ntikodiko ya dihlare, ya go kopanywa le makhura a potoro le narcotic ya go dirwa go tšwa go sebjalo sa mohuta wa leshoma, go fokotša bohloko.
Mophato o agilwe ke banna bao ba hlokomelago tshepedišo ya koma, gomme bašemane ba ile ba amogelwa go yona. Mo dikgweding tše di tlago tše tharo ba laeditšwe ka koša, mmino, histori le mekgwa ya leago, go akaretšwa le maitshwaro.
Go rutwa ka thobalano, go tshephagala, go ba le sebete, botho, le go hlompha batswadi, bagolo le kgoši e gateletšwe. Thuto ya tša thobalano e be e dirwa ka mokgwa wa hlohleletšo gore ba se dire bootswa. Kgotlelelo ya mmele e lekolwa ka modiro wa go namela dithaba, maatla a maikutlo ka go tsošwa ka mesong go ithuta dikoša le go araba dipotšišo.
Ba be ba sa robale ganotse, ba be ba šomiša kobo e tee fela, gomme koma e be e le ka nako ya marega, mola dithemperetšha di le fase ga bokgahlo. Ka letšatši la mafelelo la koma, dipitša tša letsopa tšeo di be di šomišwa go boloka dijo di a šwahlela le mophato o a fišwa, go šupa go fetogela go tšwa go tša kgale go ya go tše mpsha. Bašemane ba amogelwa gape ke kgoši go hlaloša moletlo.
Basetsana ba basotho ba gare ga 15 le 20 ba be ba ya komeng le bona; Tshepedišo e be e le boleta go feta ya bašemane, eupša maikemišetšo a yona a be a swana: Go dira moletlo wa gore ruta basetsana ka go ba batho ba bagolo. E be e nyakega, le ge e le gore se bohlokwa, matseno a lenyalo, ka ge e be e le gore ka dinako tše dingwe e be e le go hlohleletša monono.
Mabakeng a mangwe, ge mosadi yoo a sa ya go komeng a sa kgone go ima o be a romela komeng. Lehono koma e na le seabe, gomme e theilwe ka maikemišetšo a go šomiša ditiragalo tša setšo bjalo ka leswao la Basotho la boitsebišo le boAfrika.
Mola e latela ditsela tša go swana le tše fetilego, e fetotšwe gore e swara mabaka a lebjale. Phetogo ya go bonala ke gore nako ya koma ke e lekopana go feta ye e fetilego, le ge e le gore o diteko tša kgotlelelo di sa gagamala.Translated by Lebogang Sewela


text:
21Bjale ge, tlogelang bobe bjohle le maaka ohle le boikaketši bjohle le mona wohle le lesebo lohle. 2Le etše masea a a sa tšogo belegwa, le nyorelwe maswi a semoya a a sego a talošwa, gore ge le a nwa le gole mme le phološwe. 3
Gobane le itemogetše gore Morena ke yo botho.
4Etlang go Morena, yena leswika le le phelago le le nyaditšwego ke batho, eupša la kgethwa ke Modimo a re ke le bohlokwa. 5Dumelang go agiwa bjalo ka maswika a a phelago, le be tempele ya semoya, le be baprista ba bakgethwa, ba go dira dihlabelo tša semoya tše Jesu Kriste a dirago gore di amogelwe ke Modimo. 6
Gobane Mangwalo a Makgethwa a re:
“Ke kgethile leswika le bohlokwa le ke le beago e le la sekhutlo mo Sione,
gomme yo a dumelago go lona a ka se swabe.”7
“leswika le baagi ba le nyaditšego le e bilego lona la sekhutlo.”8
“Le ke lona leswika la go ba kgopa,
ke lona letlapa la go ba thetša.”Ba kgopilwe ka ge ba sa dumele lentšu. Seo ke se se ba lebanego.
9
Doit. 4:20
7:6
14:2
Jes. 9:1
43:20-21
Tit. 2:14
Ke lena setšhaba se se kgethilwego ke Modimo, ke lena baprista ba Kgoši, setšhaba se sekgethwa, setšhaba se Modimo a ikgethetšego sona go bega ditiro tše maatla2:9 “go bega ditiro tše maatla” goba “go opela ditumišo” tša yena Modimo yo a le biditšego leswiswing a le tliša seetšeng sa gagwe se se tlabago. 10
Pele le be le se setšhaba sa Modimo, eupša bjale le sona; pele Modimo o be a sa le šokelwe, eupša bjale o le šoketšwe.
11Barategi, ke le kgopela le le bafeti le bafaladi mo lefaseng ke re: Le se ke la ipha ditumo tša nama tše di dulago di elwa le moya. 12Maitshwaro a lena ge le na le baditšhaba e be a mabotse, gore le ge ba le bolela gampe ba re le disenyi, ba bone tše dibotse tše le di dirago mme ba rete Modimo ka Letšatši la gagwe la go tla.
13Ka lebaka la Morena le ikokobetše go batho ka moka ba ba le bušago, le ge e le kgošikgolo, yo e lego yena mmušabohle, 14le ge e le babušiši ba ba beilwego ke yena gore ba otle basenyi, ba rete ba ba dirago tše dibotse. 15Gobane se Modimo a se nyakago ke gore ka go dira tše dibotse le fediše dipolelo tša batho ba mašilo ba ba sa tsebego selo ka ditaba tša Sekriste. 16Le phele le lokologile, fela bolokologi bja lena le se bo diriše go bipa bobe, eupša le phele bjalo ka makgoba a Modimo. 17Le hlomphe batho bohle, le rate badumedikalena, le tšhabe Modimo, le hlomphe kgošikgolo.
18Lena makgoba, le dumele go bušwa ke beng ba lena gomme le ba hlomphe ka mo go lebanego, e sego fela ba go loka le ba boleta, eupša le bona bao ba lego sekgapho. 19Ke fela ka thušo ya Modimo mo motho a kgonago go kgotlelela bohloko bjo a tlaišwago ka bjona, a se na molato, e le ka gobane a rata go botegela Modimo. 20Kgane ge le kgotlelela go otlelwa bosenyi bja lena le a holega? Eupša ge le kgotlelela bohloko bjo le bo kwešwago le ge le dirile tše di lokilego, ke go re le ba lehlogonolo pele ga Modimo. 21Ke sona se Modimo a le bileditšego sona, gobane le Kriste o hlokofaditšwe ka lebaka la lena, a le tlogelela mohlala gore le o latele. 22
“Ga se a ka a dira sebe goba a bolela maaka.” 23
Mola a rogwa ga se a ka a ithogela; mola a hlokofatšwa ga se a ka a tšhošetša motho, eupša o ile a di gafela go Modimo, Moahlodi wa go loka. 24
Kriste o ithwešitše dibe tša rena, a fegwa le tšona sefapanong gore re tle re tlogele sebe gomme re phelele go phetha thato ya Modimo. Le lena le fodišitšwe ka dintho tša gagwe. 25Le be le le bjalo ka dinku tše di timetšego, eupša bjale le boetše go Modiša le Mohlokomedi wa lena.


text:
Timi le mmagwe ba be ba dula Toropong ya Mozala. Go be go na le selo sa go makatša ka ga Timi – meriri ya gagwe! E be e gola ka lebelo. E be e gola ka lebelo ka fao e lego gore Mokibelo o mongwe le o mongwe, mmago Timi o be a swanela go mo iša go mokoti gore meriri ya gagwe e kotiwe. Ge go na le selo se setee seo Timi a bego a sa se nyake, ke go kota meriri ya gagwe! Nako ya go kota meriri e be e le nako ya matshwenyego go Mma ka gobane Timi o be a lla. “Ga ke nyake go kota meriri ya ka!” o be a phela a realo.
Mma o be a mo gokara pele ba eya go motho wa go kota, efela ge ba fihla fao, Timi o be a lla ka megokgo. Gomme Mma o be a mo kunkuretša go leka gore Timi a iketle ge ba mo kota meriri. Ka nako ye nngwe o be a mo fa dikokisana. Timi o be a rata dikokisana, efela o be a tlo di ja a thome a lle gape. Ka nako ye nngwe Mma o be a tlo bina. O be a tlo binela ka go la nngele. O be a tlo binela ka go la goja. O be a tlo tšokotša mmele wa gagwe, efela Timi o be a tlo tšwela pele le go lla. Ge Jango, mokoti, a swanetše go thoma go kota meriri ya Timi, Timi o be a itokišetša go lla le go fetiša! La mathomo, o tlo sekhumula, gomme a llela tlase, ka morago a bokolele, “Hiyaa, hiyaa, hiyaa!” “O kota meriri fela, Timi. Ga go bohloko,” Jango o tlo realo, a leka go homotša Timi, efela seo se be se dira gore Timi a bokolele le go feta.
Ka nako ye nngwe Jango o be a opela go leka gore Timi a homole, efela Timi o be a tšwela pele go lla. Ka letšatši le lengwe, Timi o bokoletše kudu ka fao bafeti ba tsela ba ilego ba tsena ka lebenkeleng la meriri go bona gore ke eng sa go dira gore mošemane a bokolele ka tsela ye! “Batho, wee! Ke mošemanyana yo a kotago meriri,” ba realo. Timi o be a se na taba gore batho ba tlile go mmona. O tšwetše pele ka go lla go fihlela Jango a fetša go mo kota meriri. Ka letšatši le lengwe, o hlabile mokgoši ka fao Koko Binite a ilego a tla a hlotša a swere patla ya gagwe. O be a dula kgauswi le lebenkele la meriri, efela o tsošitšwe borokong bja mosegare ke mokgoši wa Timi.
“Batho, wee!” Koko Binite a realo. “Ke be ke nagana gore go na le se šoro se diregago!” O ile a hlotša a boela ka ngwakong wa gagwe go tšeela Timi seripa sa hlapi ye a e bešitšego. “Ke dumela gore se se tlo dira gore a emiše go lla,” a nagana. Efela o rile ge a efa Timi hlapi, a e putetša, a e sohla a e kwametša … gomme a tšwela pele go lla! Timi o rile go tloga le mmagwe letšatšing leo, Jango a dula fase ka komiki ya teye a nagana a ba a nagana. Nnete gona go swanetše go ba le tsela ya go thibela Timi go lla ge a kota meriri! Gomme ke nako ye Jango a ilego a tlelwa ke kgopolo ye botse! “Ke yona! Ke e rarolotše,” a goeletša ka lethabo. Ka ketelo ya go latela ya Timi, e rile ge Jango a ntšha sekero, a thoma go anegela Timi kanegelo. “Kgale go ile gwa ba le mošemanyana yo a bego a sa nyake go kotwa meriri, ka fao o ile a e tlogela ya gola ya ba ya gola,” a realo Jango. “E gotše go fihlela hlogo ya gagwe e tlala ka ditlhale tša mahuto. Go se go ye kae ditlhale tša mahuto tša sopagana.” “Go diregile eng sa go latela?” gwa botšiša Timi, a emišitše go lla.
“Dintšhi le dikhunkhwane tše dingwe di ile tša fetola hlogo ya gagwe bodulo bja tšona,” gwa tšwela pele Jango. “Gomme gwa direga eng ka yena?” Timi a botšiša, a bonala a tshwenyegile. “Mošemanyana o ile a thoma go goga meriri ya gagwe le go ingwaya ka gobane dikhunkhwane tše di bego di gagaba hlogong ya gagwe di be di dira gore a hlohlonelwe kudukudu. O be a goga a ngwaya, a goga a ngwaya, letšatši ka moka. Go se go ye kae, hlogo ya gagwe le diatla tša gagwe tša thoma go ba bohloko ka lebaka la go goga le go ngwaya,” a realo Jango. “Batho, se a tšhoša seo! Gwa direga eng sa go latela?” gwa botšiša Timi, a kwela mošemanyana bohloko. “Hlogo ya gagwe le diatla di ile tša ruruga,” Jango a tšwelapele. “Ka letšatši le lengwe, mmagwe o ile a mo tliša lebenkeleng la ka. Ba rile go fihla fa, a fofela setulong gore meriri ya gagwe e kotwe. O dutše ka go iketla gore ke mo kote gabotsebotse.”
“Ka nnete?” gwa botšiša Timi. “Ee, go bjalo!” a realo Jango. “Gomme ke rile go fetša go kota mošemanyana meriri – bjalo ka fao ke dirilego ya gago gona bjale – mošemane a nkgokara ka kgokaro ye kgolo.” Timi o ile a lebelela hlogo ya gagwe. O be a feditše go kotwa! O be a ipshina ka kanegelo ka fao a sego a lemoga gore Jango o feditše go kota meriri ya gagwe. O fofile setulong gomme a gokara Jango ka kgokaro ye kgolo. O a tseba ke eng? Timi ga senke a hlwa a sa lla lebenkeleng la meriri ka gobane Jango o be a mo anegela kanegelo ye mpšha ka ketelo ye nngwe le ye nngwe! Gomme mmago Timi o be a thabile kudu ka gobane dikanegelo tša Jango di fedišitše matshwenyego a gagwe a go kota meriri a beke ka beke.


text:
Go be go na le ngwanenyana tsoko wa tšhiwana yo a bitšwago Lesedi. Yena o be a dula le malome wa gagwe. O be a na le hlompho le lerato, ebile a ihlwela a le noši a se na bagwera.
Lesedi o be a etšwa ka gae fela ge a e ya sekolong. Malome wa gagwe o be a mo rata kudu ebile a sa mo roma rome. Monna yoo o be a ithoma ka ge a bona ngwana wa kgaetšedi ya gagwe a rata go dula ka gae. Seo se be se tloga se mo thabiša kudu.
Erile ka le lengwe la matšatši e le Labohlano, Lesedi a tšwa a re a bethwe ke moya. Go be go na le thabana gona ka moo morago ga gabo. Erile ge a le moo thabaneng yeo, gwa tšwelela lesogana tsoko la lekarapa go tšwa Gauteng. E be e le mafelelo a kgwedi bašomi ba boile gae.
“Dumela masebotsana,” lesogana le ile la dumediša.
“Agee,” Lesedi a fetola ka lentšwana le boletana.
“Eish … o tloga o le botsana wa tseba. Nna ke Moremi. Wena o mang?”
“Ke nna Lesedi.”
“Gae ke kae?”
Lesedi o ile a mo šupetša ga gabo. Ge a fetša a re, “ke a sepela.”
O ile a tloga ka lebelo goba go fihla a tsena gae.
Ka moso Moremi o ile a tsogela mola thabeng ka kgopolo ya gore o tla bona Lesedi eupša a mo hloka. Moremi o be a rata Lesedi ka pelo ka moka. O be a dula a botšiša batho ba kgauswi le gabo Lesedi ka yena gomme ba mmotša gore Lesedi ga ke a etšwa ka gabo.
Moremi a ipotša gore o swanetše go bona Lesedi pele a boela go la Gauteng gobane kgarebe yeo e tloga e utswitše pelo ya gagwe.
Moremi o ile a loga leano, a rwala morwalo wa diaparo, a itira morekiši. O ile a thoma ka go namela thaba gomme a lebelela kua ga bo Lesedi. Erile ge a bona malome wa Lesedi a etšwa a theogela moo.
“Kokokoko.”
Lesedi o ile a tšwa ka ntlong go bona gore ke mang.
“Le kae?” Moremi o ile a dumediša.
“Re gona re ra lena?”
“Re gona,” Moremi a fetola. “Na malome wa gago o gona?”
“Aowa, o fetša go tšwa gona bjale.”
“Ke tlile go wena.
“Nna?”
“Ee, akere maloba o tšhabile mola thabeng.”
Lesedi o ile a inamela fase a thoma go ngwalangwala ka monwana wa leoto.
“Gape ke a go rata. O tloga o nkgahlile.”
Lesedi o ile a homola.
“Bolela le nna hle.”
Lesedi o ile a tšea nako go fetola.
“Malome o tlo mpolaya. Ke mo tshepišitše gore nka se ratane go fihlela ke fetša sekolo.”
E re ke ye go fahla magotlo ke a boa,” Moremi a retologa a leba ntlwaneng.
“Mola ke gahlanago le motho yo ga ke sa ikwa gabotse. Ge ke na le yena ke ikwa ka tsela ye nngwe. Ke thoma go mo kganyoga le ge ke sa tsebe selo ka marato. Mme wa ka o ntšhiile ke sa le lesea. Gape nkabe ke botšiša yena gore ke direng. Ke šitwa le go mo lebelela ka mahlong gobane a tšhabiša madi a mmele wa ka. Gape se se ra gore ke a mo rata, mos. Gape e tloga e le lesogana la go bogega kudu. Ke mo dumele goba aowa? Ge a ka hwetša lekgarebe le lengwe la mo rata go ra gore ke tla be ke mo lobile.” Lesedi o ile a ngunanguna a le noši.
***
Re botše: Naa o nagana gore Lesedi o swanetše go dumela Moremi goba aowa? Gobaneng o realo?


text:
161Ba iša Polokelo ya Kgwerano tenteng ye Dafida a bego a e hlometše yona, gomme ba e bea ka moo. Ka morago ba direla Modimo dihlabelo tša go tšhungwa ka moka le dihlabelo tša kagišano. 2Ge Dafida a feditše go dira dihlabelo, a šegofatša setšhaba ka leina la Morena, 3gomme a ba fa dijo bohle. A fa monna le mosadi yo mongwe le yo mongwe mo Israele senkgwa, le nama ya go bešwa,16:3 “nama ya go bešwa” goba “senkgwa sa ditatlele” le phaphathi ya makwapi a diterebe.
4Dafida a bea Balefi ba bangwe gore ba hlankele Morena Modimo wa Israele pele ga Polokelo ya Kgwerano ka go mo reta, go mo tumiša, le go mo godiša. 5Asafo a bewa moetapele, gomme Sakaria a bewa mothuši wa gagwe. Jeiele, Shemiramote, Jehiele, Matitia, Eliaba, Benaya, Obede-Edomo, le Jeiele ba be ba swanetše go letša diharepa le dikgapa. Asafo o be a swanetše go letša diletšo tša masenkana, 6gomme baprista ba babedi, Benaya le Jaasiele, ba swanetše go letša diphala leboelela pele ga Polokelo ya Kgwerano. 7Ka lona tšatši leo ya ba la mathomo ge Dafida a abela Asafo le Balefi ba gabo mošomo wa go tumiša Morena ka dikopelo.
8Lebogang Morena, le mo rapele;
begelang ditšhaba ditiro tša gagwe.
9Mo opeleleng le mo tumiše,
le anege mehlolo yohle ya gagwe.
10Mo tumišeng
ka ge e le Yomokgethwa;
bohle ba ba mo khunamelago a ba hlalale!
11Nyakang thušo go Morena,
le dule le mo khunamela.
12-13Lena bana ba Jakobo,
mohlanka wa Morena,
lena ditlogolo tša Israele le kgethilwego,
gopolang mehlolo ye Morena a e dirilego,
dimakatšo le dikahlolo tša gagwe.
14Morena ke yena Modimo wa rena;
ke yena a ahlolago lefase ka moka.
15Gopolang kgwerano ya Modimo go ya go ile,
e lego se a se holofeditšego meloko ye sekete,
16
26:3
kgwerano ye a e dirilego le Abrahama,
keno ye a e enetšego Isaka.
17
Morena a tlišetša kgwerano ya ba molao go Jakobo,
kgwerano ye e tlago dulela sa ruri go yena Israele.
18A re: “Ke tla go fa naga ya Kanana,
ya ba lefa le ke go abelago lona.”
19Ke ge e sešo ya ba ba bantši,
e le ba mmalwa fela,
le gona e le bafaladi mo nageng,
20ba ralala le ditšhaba,
ba tloga mmušong wo mongwe ba eya go wo mongwe.
21
Eupša Morena a se dumelele motho go ba gatelela;
a kgala magoši e le go ba šireletša a re:
22“Batlotšwa ba ka le se ba dire selo;
baprofeta ba ka le se ba kweše bohloko.”
23Opelelang Morena,
lena bohle ba lefase!
Letšatši ka letšatši tsebagatšang gore o re phološitše.
24Begelang ditšhaba letago la gagwe,
le batho ka moka dimakatšo tša gagwe.
25Morena ke yo mogolo gomme o tumišega kudu;
o boifega go feta medimo ka moka.
26Gobane medimo ka moka ya ditšhaba tše dingwe ke lefeela,
eupša Morena o hlodile magodimo.
27Letago le borena di mo go yena,
Tempele ya gagwe e tletše maatla le lethabo.
28Retang Morena, lena ditšhabatšhaba,
retang letago le maatla a gagwe.
29Retang leina la Morena la letago;
tšeang sehlabelo le tleng pele ga gagwe.
Le obame pele ga Yomokgethwa ge a hlaga ka botšhepi bja bokgethwa bja gagwe;16:29 “ge a hlaga ... bja gagwe” goba “le apere diaparo tša tirelo”
30thothomelang pele ga gagwe,
lena batho ba lefase ka moka!
Lefase le tsemilwe gomme le ka se šuthišwe.
31A legodimo le thabe,
a lefase le hlalale!
A di botše ditšhaba gore Morena ke kgoši.
32A lewatle le rore le tšohle tše di lego ka go lona;
a naga e goe ka lethabo, le tšohle tše di lego mo go yona!
33Mehlare ya dithokgwa e tla hlaba mekgolokwane pele ga Morena,
gobane o tlilo ahlola lefase.
34
7:3
Esra 3:11
Pes. 100:5
106:1
107:1
118:1
136:1
Jer. 33:11
Retang Morena ka gobane ke yo botho;
lerato la gagwe ke la go ya go ile.
35Mo kgopeleng le re:
“Re phološe, wena Modimo, Mophološi wa rena;
re kgobokanye; re hlakodiše ditšhabeng tše dingwe,
gore re tle re go tumiše, wena Yomokgethwa,
re ikgantšhe ka ditiro tša gago tše di makatšago.”
36A go tumišwe Morena Modimo wa Israele
go tloga le go tloga,
le go iša go sa felego!
Setšhaba ka moka sa re:
“Amene! Retang Morena!”
37Kgoši Dafida o ile a bea Asafo le Balefi ba gabo gore ka mehla ba hlokomele tirelo ye e swarwago lefelong la Polokelo ya Kgwerano. Ba be ba swanetše go phetha mediro ya bona moo letšatši ka letšatši. 38Obede-Edomo, morwa wa Jedutune, le banna ba masome a a selelago le metšo ye seswai ba kgorwana ya gabo ba be ba swanetše go ba thuša. Hosa le Obede-Edomo ba be ba leta masoro.
39Moprista Tsadoko le baprista ba gabobona ba be ba hlokometše tirelo ya Morena lefelong la tirelo la ntotomeng kua Gibeone. 40Mosong wo mongwe le wo mongwe le mantšiboa ba be ba swanetše go dira dihlabelo tša go tšhungwa ka moka aletareng go ya ka tšohle tše di ngwadilwego mo melaong ye Morena a e filego Baisraele. 41Ba ba bego ba na le bona moo e be e le Hemane le Jedutune le ba bangwe ba ba bego ba kgethilwe ba bolelwa ka maina gore ba tumiše Morena ka dikopelo, ka gobane kgaugelo ya gagwe ke ye e sa felego. 42Hemane le Jedutune ba be ba hlokometše le diphala le masenkana le diletšo tše dingwe tše di bego di letšwa ge dikopelo tša tumišo di opelwa. Ba kgorwana ya Jedutune ba be ba leta lesoro.
43
Ka morago yo mongwe le yo mongwe a ikela gae, gomme Dafida le yena a ya gae go yo šegofatša ba lapa la gagwe.


text:
Ka 1890 dipolase tša Lowveld di be di le maleba go tša temo, gomme bang ba be ba di rekišetša batho bao ba bego ba nyaka diminerale. Batho bao ba bolelago Setsonga mo lefelong leo ba lefile rente go barekiši; fao bašomi ba šomilego mo nageng, bahiri ba be ba lefa ka boyho (gantši seripagare sa puno ya dibjalo) goba mošomo (dikgwedi tše tshela ka ngwaga).
Bjalo ka ge ditheko tša naga di namelela, gomme le dikarolo tše kgolo tša Lowveld di tlošwa malaria le malwetši a go robala, batho ba be ba gapeletšwa go ba bašomi bja kontraka goba go tlogela badiredi ba polaseng.
Go be go na le melao ye e sa dumelego batho go sepela ka go tšwa go ditoropokgolo, malapa a mantši a be a dula mo dinageng tša batho ba Afrika. Eupša ba ile ba šutwa gape ge lesolo la 'betterment' ka 1940 le hlabolla mafelo a phatlaletšwego bjalo ka metseng ye megolo, legora le go aroganya nagatemego le naga ya go lema.
Ka bo-1960 le bo-1970 ditšhaba di ile tša senywa ge malapa a ile ba hudugela 'nagalegae' ya tsonga, Gazankulu. Motšhelo le go tlala ga batho mo meteseng go dirile gore batho ba tshepele go mošomo wa ga batho ba go feta. Se se hlotšwe banna gore bat logele malapa a bona nako ye telele, le lehono basadi ba mo dinagamagaeng bas a ntše ba nyaka mešomo ya dipolaseng tše ka kgauswi. Bophelo bjo ka metseng ye mentši le malapa: bo be bo hlola malwetši, lekgoba la bjala, AIDS, go ima ga bana le tlhokego ya mešomo.
Legae la setšo sa se tsonga (muti), madulo a tlwaelegilego, a na le monna, mosadi wa gagwe, bana ba bona le bana ba barwa ba bona bao ba nyetšwego. Kago ya dintlo, ke sebopego sa sediko le maboto a fase le tlhaka ya mahlala goba tlhaka ya bjang, se se bontšha tlhplego ya Setsonga. Le ge e le gore peakanyo ya muti e a fapana go tšwa go lefelo, ka moka ba abelana dipharologantšho tše di itšego.
Gantši gwako o na le sebopego sa sediko le lebota goba legora, goba go tšwa go makala le legong la mohlare. Ka gare ga ngwako wa dikgomo (xivaya goba tshanga) go lebana le botseno bjo baeng ba ka go šomiša, go ya ka thokong ya Bohlabela bja ngwako. Matseno a mangwe a go iša go tšhemong le mafelo a meetsi a šomišwa ke maloko a muti.
Ngwako wa mosadi wa hlogo (yindlu lonkulu) o ka morago wa xivaya ka 12 o'clock, gomme woo wa basadi ba bangwe ka thoko. Ngwako wo monngwe le wo monngwe o na le lefelo la go apea, ka mokhukhung goba lefelong hlahlobilwe ke bjang, maswika goba maboto a fase. Yindlu lonkulu e na le granary ya yona, ka tlwaelo ya sebopego sa dikota.
Bana ba araganywa ka bong - basetsana ka gare ga muti gomme bašemane ka magareng ga legoro le legolo le xivaya. Lefelo le le kgethegilego (huvo), ka tlwaelo le tšwaletšwe ka maboya le dingata tše di lego ka fase ga mohlare, le dirišetšwa dikopano; lefelo le le nngwe (gandzelo), leo le ka bago gongwe goba gongwe ka gare ga muti, ke la ditiro tša setšo. Vandla, yeo e ka bago ka gare goba ka ntle ga muti, ke moo banna ba kopanago go ahlaahla taolo le merero ya muti. Ga go na mosadi goba ngwana yo dumeletšwego ka mo lefelong le.
Bolaodi bja ka lapeng ba dula le tate, yo a swarwago ka tlhompho ye kgolo ke mosadi wa gagwe le bana. Ka gare ga lapa, maemo a basadi a laolwa ke taelo yeo ba nyetšwego. Mosadi wa mathomo (nsati lonkulu) ke mosadi wa hlogo; O na le maemo a godimodimo gomme o swanetše go fiwa tlhompho ke ba bangwe. Maemo a a swanago a abelwago le go bana a laolwa ke maemo bomma bona. Maemo, maemo, le bong di laetša dikamano magareng ga bana ba thari ka moka. Godimo ga moo, melawana ya maitshwaro, maikarabelo, mešomo, ditokelo le ditshwanelo di gona ka gare ga melawana ya maitshwaro ao ngwana yo mongwe le yo mongwe a swanetšego go e latela.
Translated by Lebogang Sewela


text:
401E be e le letšatši la lesome la kgwedi, mathomong a ngwaga wa masome a mabedi le metšo ye mehlano wa ge re le mathopša, le wa lesome le metšo ye mene ka morago ga ge Jerusalema e thopilwe. Mohlang woo ke ile ka aparelwa ke maatla a Morena, gomme yena a nkiša Jerusalema. 2
Moo ponong Modimo a nkiša nageng ya Israele gomme a mpea godimo ga thaba ye teleletelele. Ka lehlakoreng la yona la ka borwa go be go bonala nke go agilwe motse. 3
21:15
A nkiša gona, gomme ka bona monna yo a phadimago bjalo ka mphiri. O be a swere thapo ya lešela le lehlaka la go ela a eme lesorong.
4A re go nna: “Wena motho wa nama, o lebeledišiše, o theeletše gabotse, o ele tše ke go bontšhago tšona hloko, ka gobane ke sona se o se tlišeditšwego fa. O botše setšhaba sa Israele tšohle tše o di bonago.”
5
2 Dikr. 3:1-9
Se ke bego ke se bona e be e le Tempele, gomme e dikaneditšwe ka morako. Lehlaka la go ela le le bego le swerwe ke monna yoo e be e le la dimetara tše tharo ka botelele, le feta lehlaka le le tlwaelegilego la go ela. A ela morako woo; wona e be e le wa dimetara tše tharo go ya godimo, le tše tharo bokoto. 6Ke moka a ya lesorong la ka bohlabatšatši. A namelela ka manamelo, a fihla a ela serepodi; sona e be e le sa dimetara tše tharo ka bophara.40:6 Phetolelo ya nngwe ya kgale e re “bophara” Seheberu se tlaleletša ka go re “gwa ba le serepodi se sengwe sa dimetara tše tharo ka bophara”. 7Gona moo go be go na le diphapoši tša baleti. Phapoši ye nngwe le ye nngwe e le ya dimetara tše tharo ka botelele, le tše tharo ka bophara, gomme maboto ao a di kgaotšego e be e le a bokoto bja dimetara tše pedi le seripa. Ge o tsena ka lesoro o be o feta ka tlase ga mathudi a a lebeletšego Tempeleng. Serepodi sa lona e be e le sa dimetara tše tharo ka bophara. 8-9O ile a ela le ona mathudi ao, mme ya ba dimetara tše nne ka bophara. Dikokwane tša ona e be e le tša metara o tee ka bokoto. 10Ge o tsena ka lesoro la ka bohlabatšatši o be o hwetša diphapoši tše tharo tša baleti ka mo le ka mo, tše tharo e le tša go lekana ka bogolo. Dikokwane tša mathudi ka mo le ka mo di be di lekana.
11Ka morago ga moo monna yoo a ela bophara bja lesoro. Lona e be e le la dimetara tše di selelago le seripa, sekgoba sa mokgahlo ga mabati ge a butšwe sona e be e le sa dimetara tše tlhano. 12Ka pele ga phapoši ye nngwe le ye nngwe ya baleti go be go agilwe le mmotwana wa disentimetara tše masome a mahlano go ya godimo. Botelele bja diphapoši tša gona e be e le dimetara tše tharo, bophara le bjona e le dimetara tše tharo. 13Ke moka a ela sekgoba sa mokgahlo ga leboto la ka morago la phapoši ye nngwe, le la ka morago la phapoši ye e lego ka kua ga mathudi, gomme ya ba dimetara tše lesome le tše pedi le seripa. 14A ela bophara bja mathudi, mme ya ba dimetara tše lesome. Lesoro le be le dikaneditšwe ka kgoro.40:14 Ka Seheberu temana ye ga e kwagale gabotse. 15Go tloga lesorong go fihla mafelelong a mathudi e be e le dimetara tše masome a mabedi le tše tlhano. 16Diphapoši tša baleti tše di bego di le ka gare ga mathudi gotee le dikokwane tša tšona di be di na le mafasetere a mapheko ka mathoko ohle. Mathudi le ona a be a na le mafasetere ka gare ka mathoko ohle. Mo dikokwaneng go be go tlokilwe diswantšho tša mehlare ya mepalema.
17Monna yoo a nkiša ka kgorong ya ka ntle. Gona go be go na le diphapoši tše masome a mararo; pele ga diphapoši go be go na le lebato le le dikologilego kgoro. 18Lebato le be le fihla ka mathoko a masoro, gomme bophara bja lona bo lekana le botelele bja masoro. Bophagamo bja lebato le bo be bo le ka fase ga bja kgoro ya ka gare.
19Ke moka a ela sekgoba sa go tloga lesorong la ka fase go fihla kgorong ya ka gare, ya ba dimetara tše masome a mahlano.40:19 Seheberu se tlaleletša ka mantšu a mabedi ao go sa tsebjego gabotse gore a ra eng.
20Ka morago a ela botelele le bophara bja lesoro la ka leboa le le bego le tsenelela ka kgorong ya ka ntle. 21Diphapoši tšela tše tharo tša baleti ka mo le ka mo ga mathudi, le dikokwane tša lesoro, le mathudi a lona, di be di lekana le tšela tša lesorong la mathomo. Botelele bja lesoro leo e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa. 22Mathudi le mafasetere le diswantšho tša mehlare ya mepalema di be di swana le tšela tša lesorong la ka bohlabatšatši. Moo go be go na le magato a a šupago a go namelela lesorong. Ge motho a tsena ka lesoro o be a feta ka tlase ga mathudi. 23Ka kgorong ya ka gare go lebana le lesoro la ka leboa go be go na le lesoro la go swana le lela la go lebana le lesoro la ka bohlabatšatši. Monna yoo a ela sekgoba se se lego mokgahlo ga masoro ao a mabedi, gomme ya ba a dimetara tše masome a mahlano.
24Ka morago monna yoo a nkiša ka lehlakoreng la ka borwa, gomme moo ka bona lesoro le le lebeletšego borwa. A ela dikokwane tša lona le mathudi; di be di lekana le tša masoro a mangwe. 25Diphapoši tša baleti le mathudi lesorong leo di be di na le mafasetere ka mathoko ohle go swana le masorong ale a mangwe. Botelele bja lesoro leo e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa. 26Go be go na le magato a a šupago a go namelela go lona. Ge motho a tsena ka lesoro o be a feta ka tlase ga mathudi. Go be go tlokilwe diswantšho tša mehlare ya mepalema dikokwaneng tša mathudi, sengwe ka mo, sengwe ka mo. 27Kgoro ya ka gare le yona e be e na le lesoro la ka borwa. Monna yoo a ela sekgoba sa go tloga lesorong leo go fihla lesorong la ka ntle la ka borwa, gomme ya ba dimetara tše masome a mahlano.
28Monna yoo a ntsentšha ka kgorong ya ka gare ka lesoro la ka borwa. A ela lesoro leo, gomme la lekana le masoro ale a mangwe ka bogolo. 29Diphapoši tša lona tša baleti le dikokwane tša lona le mathudi di be di lekana le tšela tša masorong a mangwe ka bogolo. Diphapoši tša baleti le mathudi lesorong leo di be di na le mafasetere ka mathoko ohle. Botelele bja lona e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa. 30Go be go na le mathudi ka mathoko a kgoro ya ka gare, e le a dimetara tše lesome le tše pedi le seripa ka botelele, le tše pedi le seripa ka bophara. 31Mathudi a lona a be a lebeletše kgorong ya ka ntle, diswantšho tša mehlare ya mepalema di tlokilwe dikokwaneng tša ona. Go be go na le magato a seswai a go namelela lesorong leo.
32Monna yoo a nkiša ka lehlakoreng la ka bohlabatšatši la kgoro ya ka gare, a ela lesoro, gomme la lekana le ale a mangwe ka bogolo. 33Diphapoši tša lona tša baleti le mathudi a lona le dikokwane di be di lekana le tšela tša masorong a mangwe ka bogolo. Go be go na le mafasetere ka mathoko ohle gotee le mathuding. Botelele bja lesoro le e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa. 34Mathudi a lona a be a lebeletše kgorong ya ka ntle. Diswantšho tša mehlare ya mepalema di be di tlokilwe dikokwaneng tša ona ka mo le ka mo. Go be go na le magato a seswai a go namelela lesorong leo.
35Ka morago monna yoo a nkiša lesorong la ka leboa. A le ela, gomme la lekana le ale a mangwe ka bogolo. 36Diphapoši tša lona tša baleti le dikokwane le mathudi di be di lekana le tšela tše dingwe ka bogolo. Go be go na le mafasetere ka mathoko ohle a lona. Botelele bja lona e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa. 37Mathudi a lona40:37 Diphetolelo tše dingwe tša kgale di re “Mathudi a lona” Seheberu se re “Dikokwane tša lona”. a be a lebeletše kgorong ya ka ntle. Diswantšho tša mehlare ya mepalema di be di le dikokwaneng tša lona ka mo le ka mo. Go be go na le magato a seswai a go namelela lesorong leo.
38Go be go na le phapoši ye e nago le mojako mathuding a lesoro ka mo go bego go hlatswetšwa dihlabelo tša go tšhungwa ka moka. 39Gona ka moo mathuding go be go na le ditafola tše pedi ka mo le ka mo tša go bolaela diphoofolo tša dihlabelo tša go tšhungwa ka moka, le tša dihlabelo tša tshwarelo ya dibe, le tša dihlabelo tša tefelo ya tšona. 40Ka ntle ga mathudi lesorong la ka leboa go be go na le ditafola tše nne: tše pedi ka lehlakoreng le lengwe, le tše pedi ka go le lengwe. 41Ditafola tšeo go tšona go bego go bolaelwa diphoofolo tša dihlabelo e be e le tše seswai: tše nne ka lehlakoreng le lengwe la lesoro, le tše nne ka go le lengwe. 42Go be go na le ditafola tše dingwe tše nne tša go dirwa ka leswika le le betlilwego tša dihlabelo tša go tšhungwa ka moka. Botelele bja ye nngwe le ye nngwe e be e le disentimetara tše masome a a šupago le tše tlhano; bophara le bjona e le disentimetara tše masome a a šupago le tše tlhano, mola bophagamo e le disentimetara tše masome a mahlano. Godimo ga tšona go be go bewa tše di dirišwago ge go bolawa diphoofolo tša dihlabelo tša go tšhungwa ka moka le tša dihlabelo tše dingwe. 43Maribana a dimilimetara tše masome a a šupago le tše tlhano ka bophara a be a dikologile dipapetla tša ditafola tšeo. Nama ya dihlabelo e be e bewa godimo ga ditafola tšeo.40:43 Ka Seheberu temana ye ga e kwagale gabotse.
44Ka morago o ile a nkiša ka kgorong ya ka gare. Go be go na le diphapoši tše pedi ka kgorong ya ka gare, ye nngwe e lebeletše borwa kgauswi le lesoro la ka leboa, mola ye nngwe e lebeletše leboa kgauswi le lesoro la ka borwa.40:44 Phetolelo ye nngwe ya kgale e re “Ka morago ... lesoro la ka borwa.” Ka Seheberu temana ye ga e kwagale gabotse. 45Monna yoo a re go nna: “Phapoši ya go lebelela borwa ke ya baprista ba go hlankela Morena ka Tempeleng, 46gomme ya go lebelela leboa ke ya baprista ba go mo hlankela aletareng. Baprista ba ke ditlogolo tša Tsadoko; ke bona fela Balefi ba ba dumelelwago go ya pele ga Morena go mo hlankela.”
47Monna yoo a ela kgoro ya ka gare, gomme botelele ya ba dimetara tše masome a mahlano, bophara le bjona ya ba dimetara tše masome a mahlano, mathoko ohle a lekana, aletare e le ka pele ga Tempele. 48Ke moka a nkiša mathuding a Tempele. A ela dikokwane tša mathudi, bokoto bja tšona ya ba dimetara tše pedi le seripa ka mo le ka mo. Bophara bja lesoro e be e le dimetara tše di šupago, gomme bokoto bja dikokwane tša lona e le metara o tee le seripa ka mo le ka mo. 49Go be go na le magato a go namelela mathuding ao bophara bja ona e bego e le dimetara tše lesome, mme botelele e le dimetara tše di selelago. Moo lesorong go be go na le dikokwane tše pedi, ye nngwe ka mo, ye nngwe ka mo.


text:
91Jesu a tsena ka leselawatleng, a tshela letsha, a gomela motseng wa gabo.9:1 “motseng wa gabo” Ke go re Kapernaume. Lebelela Mat. 4:13. 2Ke moka batho ba bangwe ba tliša monna yo a rephilego ditho go yena, a robetše legogweng. Ge Jesu a bona ka moo ba dumelago go yena ka gona, a re go morephaditho: “Beta pelo, ngwanaka! O lebaletšwe dibe tša gago.”
3Ke ge boramangwalo ba bangwe ba botšana ba re: “Motho yo o nyefola Modimo!”
4Jesu a lemoga se ba se gopolago, mme a re: “Le reng le gopola dilo tše mpe ka dipelong tša lena? 5Se bonolo ke eng, go re: ‘O lebaletšwe dibe,’ goba go re: ‘Emelela o sepele’? 6Bjale ge, ke tla le laetša gore Morwamotho o na le maatla lefaseng a go lebalela batho dibe.” Ke ge a re go monna yoo wa go repha ditho: “Emelela, o tšee legogwa la gago, o ikele gae!”
7Monna yola a emelela, a ya gae. 8Ge lešaba le bona seo, la boifa gomme la tumiša Modimo ka ge a file batho maatla a makaaka.
9Ge Jesu a tloga fao a bona monna yo mongwe yo leina la gagwe e bego e le Mateu a dutše ngwakong wa lekgetho. A re go yena: “Ntatele!”
Mateu a emelela a mo latela.
10
Ya re ge Jesu a le dijong ka ngwakong wa Mateu, balekgetho ba bantši le badiradibekabona ba tla ba ja le yena le barutiwa ba gagwe. 11Bafarisei ge ba bona seo ba botšiša barutiwa ba Jesu ba re: “Moruti wa lena o reng a eja le balekgetho le badiradibekabona?”
12Jesu a ba kwa, gomme a ba fetola a re: “Ngaka ga e nyakwe ke batho ba ba iketlilego, e nyakwa ke ba ba babjago. 13
Hos. 6:6
Sepelang le yo botšiša gore na Mangwalo a Makgethwa a ra go reng a a rego: ‘Se ke se nyakago ke ge le ka ba le lešoko go na le gore le ntirele dihlabelo.’ Ga se ka tlela go bitša ba ba phethago thato ya Modimo, ke tletše go bitša badiradibe.”
14Barutiwa ba Johanese Mokolobetši ba tla go Jesu, ba mmotšiša ba re: “Ke ka lebaka lang rena le Bafarisei re ikona dijo gantši, barutiwa ba gago bona le gatee ba sa ikone?”
15Jesu a ba fetola a re: “Kgane baeng ba ba tlilego monyanyeng ba ka hlonama monyadi a sa na le bona? Eupša nako e tla tla yeo ka yona monyadi a tlago tlošwa go bona, ya ba gona ba ikonago dijo.
16“Ga go motho yo a pharago segaswa se sefsa seaparong se setala, ka gobane se ka šošobana sa oketša lešoba lela mola seaparong. 17Le gona ga go motho yo a tšhelago beine ye e sa tšogo hlotlwa ka makukeng a kgale, ka gobane makuka ao a ka palega, beine ya tšhologa, le ona makuka a loba. Beine ye e sa tšogo hlotlwa e tšhelwa ka makukeng a mafsa, gomme yona le makuka bobedi tša lotega.”
18Ya re ge Jesu a sa bolela, mookamedi yo mongwe wa sinagoge a tla go yena, a khunama pele ga gagwe a re: “Morwedi wa ka o sa tšo hlokafala, eupša etla o mmee diatla, gomme o tla buša a phela.”
19Jesu a emelela a mo latela, le barutiwa ba gagwe ba ya le yena.
20Gwa tla mosadi yo mongwe yo a bego a feditše mengwaga ye lesome le metšo ye mebedi a bolawa ke bolwetši bja ngope, gomme a kgwatha morumo wa seaparo sa gagwe. 21O be a rile ka pelong: “Ge nka no kgwatha seaparo sa gagwe, ke tla fola.”
22Jesu a retologa, a mmona a re: “Beta pelo, morwedi wa ka! Tumelo ya gago e go fodišitše.” Ka yona nako yeo mosadi yoo a fola.
23Jesu ge a tsena ka ngwakong wa mookamedi yola, a bona baletši ba dinaka le lešaba le le tladitšego lešata la sello, 24a re: “Etšwang! Ngwanenyana yo ga se a hwa – o ithobaletše.” Gomme bona ba mo sega. 25Ge lešaba le seno ntšhetšwa ntle, Jesu a tsena ka phapošing ya ngwanenyana yola, a mo swara ka letsogo, mme ngwanenyana a emelela. 26Taba tšeo tša phatlalala seleteng seo ka moka.
27Ge Jesu a tloga fao a latelwa ke banna ba babedi ba difofu. Ba be ba goa ba re: “Re šokele, Morwa wa Dafida!”
28Ge Jesu a tsene ka ngwakong, banna bale ba difofu ba tla go yena, gomme yena a ba botšiša a re: “Na le dumela gore nka le fodiša?”
Bona ba mo fetola ba re: “Ee, Morena!”
29Ke moo Jesu a ba kgwathilego mahlo a re: “A go direge ka mo le dumelago ka gona!” 30Gomme ba buduloga mahlo. Jesu a ba botša tsebegokwa a re: “Le se ke la botša motho taba ye!”
31Eupša bona ge ba tloga moo ba phatlalatša taba yeo ya gagwe seleteng seo ka moka.
32Ge ba tloga, batho ba bangwe ba mo tlišetša monna wa semumu yo a tsenwego ke modemone. 33Ya re ge modemone yoo a seno lelekwa, monna yola a thoma go bolela, gomme lešaba la kgotsa la re: “Taba ya mohuta wo ga se ya ka ya direga mo Israele!”
34
12:24
Mar. 3:22
Luk. 11:15
Eupša Bafarisei bona ba re: “Maatla a go leleka bademone o a fiwa ke kgoši ya bona.”
35
Mar. 1:39
Luk. 4:44
Jesu a šika le metse le metsana ka moka, a ruta batho ka disinagogeng, a bega Taba ye Botse ya mmušo wa Modimo, a fodiša batho malwetši le mafokodi a bona. 36
1 Dikg. 22:17
2 Dikr. 18:16
Hes. 34:5
Mar. 6:34
Ya re ge a bona lešaba, a le šokela ka gobane le be le tshwenyegile le se na mothuši, le le bjalo ka dinku tše di hlokago modiša. 37
Ka gona a re go barutiwa ba gagwe: “Puno ke ye ntši, eupša babuni ga ba nene. 38Rapelang Morena, yo e lego yena mong wa puno, gore a romele babuni tšhemong ya gagwe.”


text:
331Šedi ditšhegofatšo tše Moshe, monna wa Modimo, a šegofaditšego setšhaba sa Israele ka tšona pele ga ge a ehwa.
2Morena o tšwile thabeng ya Sinai;
o rotogile bjalo ka letšatši godimo ga Edomo,
mme mahlasedi a gaša setšhaba sa gagwe
a etšwa thabeng ya Parane.
Barongwa ba dikete tše lesome
ba be ba na le yena,
mollo wo o laumago
o le ka letsogong la gagwe la go ja.33:2 Mohlomongwe go swanetše go balwa “Barongwa ba dikete tše lesome ... letsogong la gagwe la go ja.” Seheberu ga se kwagale gabotse.
3Morena o rata setšhaba sa gagwe33:3 Phetolelo ye nngwe ya kgale e re “setšhaba sa gagwe” Seheberu se re “ditšhaba”.
mme o šireletša bao ba ineetšego go yena.
Ka gona re obama33:3 Mohlomongwe go swanetše go balwa “obama” Seheberu ga se kwagale gabotse. maotong a gagwe,
ra amogela ditaelo tša gagwe,
4e le melao ye Moshe a re filego yona –
dilo tše bohlokwahlokwa tša setšhaba sa rena.
5Morena e bile kgoši ya setšhaba sa gagwe sa Baisraele,
ge dikgoro le baetapele ba bona
ba bokane mmogo.6Moshe a bolela ka ba kgoro ya Rubene a re:
“A Rubene a se ke a ba a hwa,
gore batho ba gagwe ba se fokotšege.”7Ka ba kgoro ya Juda a re:
“Morena, theetša sello sa bona;
ba kopanye gape le dikgoro tše dingwe.
Ba lwele Morena,
mme o ba thuše manabeng a bona.”33:7 Mohlomongwe go swanetše go balwa “Ba lwele ... manabeng a bona.” Seheberu se re “Kgoro ya Juda e tla itwela, gomme Morena o tla ba thuša go lwa le manaba a bona.”8
“Wena, Morena, utollela Balefi,
bahlanka ba gago ba ba botegago,
thato ya gago ka Urime le Tumime;33:8 “Urime le Tumime” E be e le dilo tše pedi tše di dirišwago ke moprista go tseba thato ya Modimo; ga go tsebje gabotse gore di be di dirišwa bjang.
o ba lekile kua Masa,
wa ngangišana le bona
kua meetseng a Meriba.
9Ba laeditše go go tshephagalela kudu
go feta ka moo ba tshephagalelago
batswadi ba bona,
goba bomorwarragobona,
goba bana ba bona.
Ba phethile ditaelo tša gago;
ba botegetše kgwerano ya gago.
10Ba tla ruta setšhaba sa gago
ditaelo tša gago;
ba tla tšhuma seorelo pele ga gago,
ba ba ba dira dihlabelo tša go tšhungwa ka moka aletareng ya gago.
11Morena, thuša kgoro ya bona
gore e gole e be le maatla;
thabela seo ba se dirago.
Roba manaba a bona le bahloi ba bona dikgwele,
gore ba se sa kgona go emelela.”12Ka ba kgoro ya Benjamene a re:
“Ye ke kgoro ye Morena a e ratago
gape a e šireletšago;
o ba leta letšatši ka moka,
gomme o dula gare ga bona.”13Ka ba kgoro ya Josefa a re:
“A Morena a šegofatše naga ya bona ka pula,
mpho ya legodimo,
le ka phoka,
le ka meetse a a tšwago
ka fase ga lefase.
14A naga ya bona e šegofatšwe ka dienywa tše di budušitšwego
ke borutho bja letšatši,
le ka dienywa tše kaonekaone
tša sehla se sengwe le se sengwe.
15A dithaba tša kgalekgale
le meboto ya bona ya go ya go ile di pipše ke dienywa tše bosebose.
16A naga ya bona e tlale tšohle tše botse,
e šegofatšwe ke Morena yo botho,
yo a boletšego a le ka gare ga mošwana wo o tukago mollo.
A ditšhegofatšo tše di tle kgorong ya Josefa,
ka gobane e bile moetapele
gare ga bomorwarragwe.
17Josefa o bonala bjalo ka kgoši;
ke leitšibolo la poo la tatagwe;
naka tša gagwe di bjalo ka tša nare.
Dinaka tšeo ke batho ba diketekete ba Manase,
le ba masome a diketekete ba Efraime.
Ka tšona o gonyolla ditšhaba
mme o di kgoromeletša
magomong a lefase.”18Ka ba kgoro ya Sebulone le ya Isakara a re:
“A Basebulone ba atlege kgwebong ya bona
le ditšhaba tša mošola wa mawatle,
mme mahumo a Isakara
a oketšege mo gae.
19Ba biletša ditšhaba thabeng ya bona,
mme moo ba dira dihlabelo
tše Modimo a di nyakago,
ka gobane ba hwetša lehumo la bona lewatleng
le lešabašabeng la lebopong.”20Ka ba kgoro ya Gade a re:
“Retang Modimo yo a ba filego naga ye kgolo.
Gade o lalela bjalo ka taugadi,
o nyaka go thaola letsogo goba hlogo.
21Ba itšeetše seripa se se kaonekaone sa naga;
ba filwe karolo ya moetapele.
Ba phethile ditaelo tša Morena
le melao ya gagwe
ge baetaepele ba Baisraele
ba be ba bokane mmogo.”33:21 Phetolelo ye nngwe ya kgale e re “ge baetapele ... mmogo” Seheberu ga se kwagale gabotse.22Ka ba kgoro ya Dane a re:
“Dane ke tau ya lerojana;
o taboga a etšwa Bashane.”23Ka ba kgoro ya Naftali a re:
“Naftali o šegofaditšwe kudu ke Morena yo botho;
letsha la Genesarete le naga ya ka borwa bja lona ke ya bona.”24Ka ba kgoro ya Asere a re:
“Asere o šegofaditšwe go feta ba dikgoro tše dingwe.
A e be yena mmamoratwe
gare ga bomorwarragwe,
mme naga ya gagwe e hume
ka makhura a mohlware.
25A metse ya gagwe e šireletšwe
ka mapheko a tshipi le a mphiri,
mme ka mehla a dule a bolokegile.”
26Lena setšhaba sa Israele,
ga go modimo yo a swanago le Modimo wa lena,
Modimo yo a rokamego letagong go putla legodimo,
yo a nametšego maru go tlo le thuša.
27Modimo ka mehla e bile Mošireletši wa lena;
matsogo a gagwe a neng le neng ke boitshwarelelo bja lena.
O lelekile manaba a lena ge le goroga,
mme a le botša gore le ba fediše ka moka.
28Ka gona ditlogolo tša Jakobo di dula di iketlile,
di dula di bolokegile nageng ye e tletšego mabele le beine,
moo legodimo le kolobišago lefase ka phoka.
29Lena Baisraele, le ba mahlatse bjang!
Ke mang yo a swanago le lena –
setšhaba se se phološitšwego ke Morena?
Morena ke kotse ya lena le tšhoša ya lena go le šireletša le go le dira bafenyi.
Manaba a lena a tla tla go lena a phophotha,
mme le tla ba gatakela fase.


text:
Sereto sa Mabogoane**
Nna gare itobe re Baroka re bowa madibana mabedi Tilu le Tilwana madiba maswana,
Ditjwa Ntswaneng naga morongwa Makopa a Mashabela.
Ga geshu re hweditje noka e tletje ra tshela ra ena lehlaka labo ntshehleng ke lla hlaka le modumo,
Ga eshita le bomahutwana ba llela gosehla
Reba seipone sa naleng, seipona ka lebese ka hloya re shiya dilabi.
Reba Mashilo seloba balata,a loba le madi a shele. Ba Kgoshi rantobeng ka diswana.
Re bowa Tilu, re bowa bodupe Mapalakate leba Mamagobje.
Bare hleng Tilu gotjwa banna mola basadi ba bowa Tilwana.
Re ba pudiphooko, pudigadi setjwela mafulong yare seroto shala o bona diputjanyana
Re bakgotse ba Monoke’a mmatseleng’a Nape,geshu moropa wa lla thapala oa bitja
o bitja Malope ramonwanane.
Re bana ba kgoshi Matlabukele a Malope Morena Matjedi a lefa kgomo la mediti,
bare hleng ofa kgomo e sepela mola magoshi a Bopedi bo Thulare ba efa e budule ele legopong….
Ba Matlabukele e mmotse gea fulere,
Ka pele o nale disegisha baeng
Re bana ba Kgoshi ba seaba sa Matshela Mologadi seaba marukaruka,
E arego a tseya leoto a neya mphaka a tseya hloogo a isha Ntswaneng leteng sa morongwa Mashabela..
Re ba kgoshi ba Seoma sa Mmamotsewo a leoboobo,
Ea tseyang Mokone wa leora bjang a tseya ka gae,
Mola beng ba meetse re tswele re fulere.
Re ba kgoshi ba Mmamotsewo wa mohlwa-mokolobe,
Yo bare ego noka se tseya le baditi Moopetsane,
ba kgoshi Mokotla wa Mmalekutu tekelo.
Ba Kgari a mokoloko‘a Mphaga shabashaba le swara baloi…
Re bana ba Marutlwe thutlwa sehlotja ore ka nakana kea keteka,
ke mathaba ka sedila ba rego ga Mabogoane geo thaba ka sedila o lema kudu,
geo nisha dipula o nisha tja metswetswe yabo Majadihlogo a raputu kgwahla ya Majwana pholo e ntsho ore kgoshi esa swaelwego e ja dibego..
Bare hleng Ngwato o rwele nkata e pududu
yena pholo e ntsho yabo Senyanyathi sa Marota,
yo bar ego o lwela babo dihlogo ba rego gabo ele babo ga aba botaetse.
Hee wene ngwanana tena wa Makopi’a Kgoroba,
Aa okwele mang are koma e jele Sedutu Tjaleale ga rammoka le kgomo leope letlagadi,
Ope leo le senago meetse a gonwa kere lea gohlapa diatla….
Re bana ba BODIBENG a bodiba botala ga bo ukamelwe,
Mokgatla o ile a ukamela a wela le kotse tja gagwe..*****


text:
Shrimpfish
Hlapi ya Shrimp
Leina la lapa la tlwaelo
Hlapi ya shrimp
Leina la tša thutamahlale
Centriscidae
Bogolo
Go fihla disentimetara tše 15, palogare ya disentimetara tše 10.
Boitšhupo
Mmele wo pitlegilego kudu, aw go lelefatšwa wa go pipiwa ka dipoleiti tše marapo. Mokokotlo wa mathomo wa lephegwana la hlapi la ka morago ke le letelele la go ba bogale, le dutše ka morago ga mmele.
E na le mekokotlo ya me mebedi ya tlaleletšo, lephegwana la hlapi la ka morago le la mosela ka moka ba di hudugetšwe ka tlase mpeng ya dihlapi. Mebala go tšwa go bošweu le methalo ya boso bathobaso go ya go methalo ye serolane le mabala a maso hlogong.
Tshedimošo ya Kakaretšo
Lapa la Centriscidae le bopša ke 5 ya tša kakaretšo le 13 ya mehuta ya diphedi. E rutha ka hlogong go ya fase. E hwetšwa ka mekekemong le mafelong ao a nago le bjang bja lewatle. E itswaka ka go šomiša sebopego le mosepelo wa lewatle ka go rekiša. E ntšhetša mae ka ntle lewatleng la go bulega.
Phepo
E ja zooplankton tše nnyane.
Phatlalatšo
E direga dithempheretšheng ka moka le mawatleng borutho a lefase.
Mehuta ye e tlwaelegilego
Shrimp ya kruvu - Centriscus scutatus
Hlapi ya Shrimp - Aeoliscus strigatus
Hlapi ya Shrimp ya dipatšo tše ntšhi mmeleng - Aeoliscus punctulatus


text:
Poledišano ya boraro
(Jobo 22:1 – 27:23)
221Gwa fetola Elifase wa go tšwa Temane a re:
2
“Na motho wa nama a ka hola Modimo ka eng?
Ešita le yo bohlalehlale,
ke eng se a ka mo holago ka sona?
3Kgane ge o dira tše di lokilego o hola Ramaatlaohle?
Ge o phela ntle le bosodi gona go tla mo thušang?
4Kgane Modimo a ka go sola ka ge o mmoifa, a go iša tshekong?
5Aowa, ke ka lebaka la bokgopo bjo o bo dirilego;
ke ka gobane o dirile dibe tše dintši.
6O šaeditše ka ge o rile ge o adima magageno dilo,
wa nyaka peeletšo ya tšona;
wa ba tšeela diaparo,
wa ba tlogela ba itlhobotše.
7Ga se wa fa ba ba lapilego meetse a go nwa;
o timile le ba ba swerwego ke tlala dijo.
8Ka go fadiša maatla o iphile naga,
wa bea mogwerago go yona.
9O bušeditše bahlologadi gae ba kadietša diatla,
wa ba wa hula le ditšhiwana.
10Ke ka lebaka leo o wetšwego ke madimabe,
wa aparelwa ke poifo ka bjako,
11wa ba mo leswiswing, wa se bone selo;
wa tšewa ke lefula.
12“Ga ke re Modimo o dula godimo magodimong?
Bona gore dinaledi di godimodimo bjang.
13Eupša wena o re: ‘Modimo o tsebang?
A ka ahlola batho bjang a širilwe ke leswiswi le lesoleso?
14O širilwe ke marumaso ge a le gare a sepela mollwaneng mokgahlo ga leratadima le lefase.’
15“Na o nyaka go ganelela bophelong bjola bja kgale bja go phelwa ke bakgopo?
16Gape bona ba ile ba gogolwa ke lefula nako ya bona e sešo ya fihla.
17Ke bona ba go re go Modimo: ‘Re tlogele.
O ka re dirang, wena Ramaatlaohle?’
18Etšwe e le yena a tladitšego magae a bona mahumo.
Fela dikgopolo tša bona nna ga ke kwane natšo.
19Baloki ge ba bona bakgopo ba otlwa ba a kgahlega,
le ba ba se nago molato ba a ba sega.
20Ba re: ‘Manaba a rena a fedišeditšwe sa ruri,
gomme tše a bego a na le tšona di llwe ke mollo.’
21“Bjale ge, boelana le Modimo,
o kwane naye,
ke mo o tlago buša wa iketla.
22Amogela thuto yeo a go fago yona;
o lote mantšu a gagwe ka pelong ya gago.
23Ge o ka boela go Ramaatlaohle,
o tla go bušetša sekeng.22:23 “o tla go bušetša sekeng” Diphetolelo tše dingwe di re “ka boikokobetšo”.
Ge o ka fediša bobe bjo bo dirwago ka ga gago,
24ge o ka lahla gauta ye o nago le yona,
wa lahla le ye e tšwago Ofire,
wa e lahlela lekgwareng ka nokaneng,
25Ramaatlaohle e tla ba yena gauta le silibera ya gago ye bohlokwa.
26Ke mo a tlago go thabiša, yena Ramaatlaohle,
wa lebana le Modimo o sa itshetshengwe.
27Ge o mo rapela o tla go kwa,
wena o tla kgona go phetha dikeno tša gago.
28Ge o ikemišeditše go dira selo,
o tla se kgona;
tsela ya gago e tla bonegelwa ke seetša.
29Ge Modimo a kokobetša bakgopo,
wena o tla re22:29 Mohlomongwe go swanetše go balwa “Ge Modimo ... o tla re” Seheberu ga se kwagale gabotse. ke ka lebaka la boikgantšho bja bona;
baikokobetši bona o a ba phološa.
30Modimo o tla hlakodiša yo a se nago molato,
gomme wena o tla go hlakodiša ge o dira tše di lokilego.”22:30 Ka Seheberu temana ye ga e kwagale gabotse.


text:
301“Eupša bjale ke segwa ke bao e lego bana go nna,
bao botatabo ke bego ke ba nyatša,
ke sa rate le go ba dudiša le dimpša tša go diša dihuswane tša ka.
2E be e le dikoka tše di ka se kego tša ntirela selo.
3Ba be ba gwameditšwe ke tšhego le tlala;
bošego ge ba le mašokeng,
kgole le mo go dulago batho,
ba phuphura medu ye e omeletšego.
4Ba be ba ekga merogwana ya lešoka,
medu ya mehlopi e le dijo tša bona.30:4 “medu ... bona” Diphetolelo tše dingwe di re “ba ikomoša ka mollo wa medu ya mehlopi”.
5Ba be ba rakwa bathong ka go kgadimolwa mo nkego ke mahodu.
6Ba be ba swanela go phela ka magageng
le ka mešimeng le ka maweng.
7Ba be ba lla bjalo ka dipitsi,
ba ipopa dikgororwana ka gare ga dithokgwana.
8E be e le makokwana a mašilo,
digoboga tše di lelekilwego nageng ya gabotšona.
9“Gomme bjale ba nkopela koša,
ba mphara dika.
10Ba a ntšhišingwa, ba nkema phaphi;
ga ba dikadike go ntshwela sefahlego ka mare.
11Ka ge Modimo a mpheditše maatla,
a nkokobeditše,
bona ba namile ba ntlhasela ba sa itshware.
12Lekoko le le ntlhasela le etšwa ka lehlakoreng la la go ja;
ba a nkgorometša,
ba itokišetša go mpheleletša.
13Ba nthibela tsela,
ba leka go mphetšiša,
ebile ga go motho yo a ba thibelago.30:13 Mohlomongwe go swanetše go balwa “thibelago” Seheberu se re “thušago”.
14Ba tsena mo nkego go phutšwe lešoba morakong,
ba šwahlela ge morako o kgerega.
15Ke wetšwe ke tše di šiišago,
seriti sa ka se ntlogile mo nkego se tšerwe ke phefo,
le go atlega mola ga ka go apogile boka leru.
16“Bjale šemo ke hwa bosele;
ke imetšwe ke ditlaišego tša ka.
17Bošego ke lala ke opša ke marapo,
bohloko bjo ke bo kwago ga bo okobale.
18Modimo o nkgoga ka sekgapha,
o šošobantšha le diaparo tša ka.
19O ntahletše ka lerageng,
ke fetogile lerole le molora.
20“Ke a go llela, Modimo, eupša ga o nkarabe;
le ge ke emelela ke rapela ga o nkele hloko.
21O ntshwere gasehlogo;
o ntlhomere ka maatla ohle a gago.
22O lesa phefo gore e ntšee;
o nkutlautla gare ga ledimo le le tšubotlago.
23Ke a tseba gore o nkiša lehung moo go yago batho bohle.
24Gape motho ge a tlaletšwe ga a hlaselwe,
ge a llela thušo a le mathateng.30:24 Ka Seheberu temana ye ga e kwagale gabotse.
25Kgane ke be ke sa lle le ba ba lego mathateng,
goba ke sa kwele bahloki bohloko?
26Ke be ke holofetše go ba mahlatse,
eupša ke wetšwe ke madimabe;
ke be ke letetše seetša,
fela ka tlelwa ke leswiswi.
27Ke ferekane, ga ke na khutšo;
ke welwa ke ditlaišego letšatši ka letšatši.
28Ke phela ke nyamile, ke se na lethabo;
ge ke ema kgorong ke ge ke kgopela thušo.
29Ke lla sello sa bošiwana,
sa bophukubje le bompšhe.
30Ke ifetše letlalo, ebile le a hlobega;
mmele wa ka o a fiša ka lebaka la letadi.
31Se bjale se ntšhaletšego ke go letša sefela sa mahloko ka sekgapa,
le kopelo ya manyami ka kwadi.”


text:
Dilo tšela ke batho ke padi ye e kwešago bohloko gomme e ruma ka lethabo le go goga maikutlo a mmadi ka go fa kholofelo bophelong. Mogologolo o boletše ge a re: "Lefotwana e sego la gago o hloba le ge le lla." Makhabudi le Lufuno bao ba hlokofaletšwego ke mmagobona e sa le maseana, morago ga go utswa pelo ke mosadi yo mongwe, tatagobona o ba tlogetše le rakgadi wa bona, mapelo, yo le yena a bego a ba swere bokgoba. Bana ba ba be ba eya sekolong ba se ba apare dieta gare ga motonyo wa marega fela ba tšwetše pele, ba ikemišetša go fihlelela ditoro tša bona. O be a di bone moswana ge a re "tšhiwana e sa hwego e leta monono" le gona ga e hwe e sešo ya dula lewa. Se se itaetša gabotse ge makhabudi le kgaetšedi, lufuno ba atlega bophelong. Motho mang le mang a efa mohlala ka bona ge a kgalema bana ba gagwe. "Dilo tšela", lehono ke batho!
Makhabudi and Lufuno lost their mother at a very young age, and were forced to live with their aunt when their father left. Their aunt treated them as slaves and made them go to school barefoot in freezing winter conditions, but despite this they were determined to pursue their dreams.
This eBook is a digital version of the printed, CAPS-approved book. Benefits of the ePUB format include:
- The ability to view on a desktop computer, notebook or tablet;
- As learners adjust fonts, rotate and flip pages, content reflows to fit the device's screen giving the user a more flexible experience; and
- Learners can take notes, highlight and bookmark, and access video and audio for visual learning.


text:
31Ka ngwaga wa lesome le metšo ye mehlano wa ge Tiberiose e le Kesare, Pontiose Pilato e le mmušiši wa Judea, Heroda e le mmuši wa Galilea, Filipi, ngwanabo, e le mmuši wa selete sa Iturea le sa Tragonitise, Lisaniase e le mmuši wa Abilene, 2gomme Hanase le Khayafase e le Baprista ba Bagologolo, Modimo a laela Johanese, morwa wa Sakaria, a le lešokeng gore a yo begela batho molaetša wa gagwe. 3Ka gona a sepela le selete sohle go bapa le noka ya Jordane, a botša batho gore ba sokologe dibeng tša bona mme ba kolobetšwe, gomme Modimo o tla ba swarela tšona. 4
Gwa phethega se se ngwadilwego ka pukung ya Jesaya ge a re:
“Segoeledi lešokeng se re:
‘Lokišetšang Morena tsela;
mo otlolleleng mebila.
5Meedi yohle a e tšheletšwe,
dithaba tšohle le meboto yohle di lekanetšwe.
Ditsela tša manyokenyoke di otlollwe,
le mebila ya dikotikoti e lekanetšwe.
6Ke mo batho bohle ba tlago bona ka mo Modimo a tlago ba phološa ka gona.’ ”
7
23:33
Mašaba a batho a be a etla go Johanese gore a ba kolobetše. Yena a re go bona: “Dinoga tenang, ke mang yo a le boditšego gore le ka phepha kotlo ye Modimo a lego kgauswi le go otla bakgopo ka yona? 8
Go kaone le dire tše di tlago bontšha gore le sokologile. Le se ke la forana la re le ka phepha kotlo ka lebaka la ge Abrahama e le rakgolokhukhu wa lena. Gobane ke le botša gore Modimo a ka fetoša maswika a gore e be ditlogolo tša Abrahama! 9
Selepe se šetše se loketše go rema dihlare medung; sehlare se sengwe le se sengwe se se sa enywego dikenywa tše dibotse se tla rengwa sa lahlelwa mollong.”
10Batho ba mmotšiša ba re: “Bjale re direng?”
11Yena a ba fetola a re: “Yo a nago le diaparo tše pedi, se sengwe a se fe yo a se nago le sona; yo a nago le dijo le yena a ngwathele yo a di hlokago.”
12
Balekgetho ba bangwe ba tla go kolobetšwa, gomme ba mmotšiša ba re: “Moruti, rena re direng?”
13Yena a ba fetola a re: “Le se ke la ntšhiša batho go feta ka mo le laetšwego ka gona.”
14Bahlabani ba bangwe le bona ba mmotšiša ba re: “Rena ge, re direng?”
Yena a ba fetola a re: “Le se ke la tšeela motho tšhelete ka kgang goba ka go mo tšhošetša la re le tla mo phara ka maaka. Le kgotsofale ka se le lefšago ka sona.”
15Batho ba ile ba thoma go beega dipelo, mme bohle ba nagana gore mohlomong Johanese yo ke yena Mesia. 16Ka gona Johanese a ba botša bohle a re: “Nna ke le kolobetša ka meetse, eupša go tla yo mongwe yo a mphetago ka maatla, yo ke sego ka swanela le go mmofolla marala a dieta. Yena o tla le kolobetša ka Moya wo Mokgethwa le ka mollo. 17O swere leselo ka seatla, gomme o tla fefera mabele gabotse. O tla a tšhela ka letlolong la gagwe, mooko wona a o tšhuma ka mollo wo o sa timego.”
18Johanese o be a begela batho Taba ye Botse ya Modimo a bile a ba kgothatša le ka mekgwa ye mentši. 19
Mar. 6:17-18
O kile a kgala Heroda, mmuši, ka ge a be a tšere Herodiase, mosadi wa ngwanabo, a bile a dirile le tše dingwe tše mpe tše dintši. 20Heroda a senya le go feta ka go lahlela Johanese ka kgolegong.
21Mohla batho ka moka ba ba bego ba le moo ba kolobetšwa, Jesu le yena o ile a kolobetšwa. Ya re a sa rapela, legodimo la bulega, 22
Pes. 2:7
Jes. 42:1
Mat. 3:17
Mar. 1:11
Luk. 9:35
gomme Moya wo Mokgethwa wa theogela godimo ga gagwe o le ka sebopego sa leeba. Gwa kwagala lentšu le etšwa legodimong le re: “O Morwa wa ka yo ke mo ratago. O nkgahla kudu!”
23Jesu ge a thoma modiro wa gagwe o be a na le mengwaga ye e ka bago ye masome a mararo. Batho ba be ba re ke morwa wa Josefa, Josefa morwa wa Eli, 24Eli morwa wa Matate, Matate morwa wa Lefi, Lefi morwa wa Melgi, Melgi morwa wa Janai, Janai morwa wa Josefa, 25Josefa morwa wa Matatiase, Matatiase morwa wa Amose, Amose morwa wa Nahume, Nahume morwa wa Hesli, Hesli morwa wa Nagai, 26Nagai morwa wa Mahate, Mahate morwa wa Matatiase, Matatiase morwa wa Shimi, Shimi morwa wa Josege, Josege morwa wa Joda, 27Joda morwa wa Johanane, Johanane morwa wa Resa, Resa morwa wa Serubabele, Serubabele morwa wa Sealtiele, Sealtiele morwa wa Neri, 28Neri morwa wa Melgi, Melgi morwa wa Adi, Adi morwa wa Kosamo, Kosamo morwa wa Elmadamo, Elmadamo morwa wa Ere, 29Ere morwa wa Joshua, Joshua morwa wa Eliesere, Eliesere morwa wa Jorime, Jorime morwa wa Matate, Matate morwa wa Lefi, 30Lefi morwa wa Simeone, Simeone morwa wa Juda, Juda morwa wa Josefa, Josefa morwa wa Jonamo, Jonamo morwa wa Eliakime, 31Eliakime morwa wa Melea, Melea morwa wa Mena, Mena morwa wa Matata, Matata morwa wa Nathane, Nathane morwa wa Dafida, 32Dafida morwa wa Isai, Isai morwa wa Obede, Obede morwa wa Boase, Boase morwa wa Salmone, Salmone morwa wa Nagshone, 33Nagshone morwa wa Aminadaba, Aminadaba morwa wa Admine, Admine morwa wa Arni, Arni morwa wa Hetserone, Hetserone morwa wa Peretse, Peretse morwa wa Juda, 34Juda morwa wa Jakobo, Jakobo morwa wa Isaka, Isaka morwa wa Abrahama, Abrahama morwa wa Terage, Terage morwa wa Nahoro, 35Nahoro morwa wa Seruge, Seruge morwa wa Regu, Regu morwa wa Pelege, Pelege morwa wa Ebere, Ebere morwa wa Shelage, 36Shelage morwa wa Kenane, Kenane morwa wa Arpakshade, Arpakshade morwa wa Seme, Seme morwa wa Noa, Noa morwa wa Lamege, 37Lamege morwa wa Metushelage, Metushelage morwa wa Enoko, Enoko morwa wa Jerede, Jerede morwa wa Mahalalele, Mahalalele morwa wa Kenane, 38Kenane morwa wa Enose, Enose morwa wa Sete, Sete morwa wa Adamo, Adamo morwa wa Modimo.


text: 201Molaodi wa madira a Asiria o ile a hlasela motse wa Bafilista wa Ashdode, a laetšwe ke Sargone, kgoši ya Asiria, gomme a o fenya. 2Mengwageng ye meraro pele ga moo Morena o be a laetše Jesaya, morwa wa Amotse, gore a role dieta, a apole le seaparo sa go ilela se a bego a se apara. Yena a dira bjalo, gomme a sepela a hlobotše a sa rwale le dieta. 3Ya re ge Ashdode e thopilwe, Morena a re: “E šetše e le mengwaga ye meraro mohlanka wa ka, Jesaya, a sepela a se a rwala dieta. Se ke sešupo sa tše di tlago hlagela Egepeta le Etopia. 4Kgoši ya Asiria e tla gapa mathopša a dinaga tšeo e a hlobodišitše. Ba bagolo le ba bannyane ba tla sepela ba hlobotše, ba se ba rwala le dieta, le marago a bona a le kgakala, gomme ba goboša Egepeta. 5Bao ba bego ba botile Etopia ba bile ba ikgantšha ka Egepeta ba tla gakanega, ba lewa ke dihlong. 6Ge nako yeo e fihla batho ba ba dulago lebopong la Filistia ba tla re: ‘Bonang se se hlagetšego batho bale re bego re botile gore ba tla re šireletša go kgoši ya Asiria! A bjale rena re ka phologa bjang?’ ”


text:
41Modimo o re babaletše a re fa modiro wo, ka gona ga re nyame. 2Mediro ya sephiring ya dihlong re e phayela thoko; ga re dire tša bofora goba ra phereketša lentšu la Modimo. Re tšweletša nnete pepeneneng re lebeletšwe ke Modimo, ra itlhatsela go mang le mang. 3Ge eba Taba ye Botse ye re e begago e sa širegile, e širegetše fela bao ba timelago. 4Ke ba ba sa dumelego, bao modimo wa lefase le o ba šitišago go kwešiša. O ba šitiša go bona seetša se se ba bonegelago sa go tšwa go Taba ye Botse ya letago la Kriste, yo e lego yena seswantšho sa Modimo. 5Gobane ga re ipege rena beng; re bega Jesu Kriste gore ke yena Morena, le gore rena re bahlanka ba lena ka lebaka la Jesu. 6
Gape Modimo yo a rilego: “Seetša a se bonege mo leswiswing!” ke yena Modimo yo a bonegetšego dipelo tša rena, gore a re tsebiše letago la Modimo le le tagago sefahlegong sa Kriste.
7Eupša rena re swerego lehumo le re swana le dibjana tša letsopa, e le gona gore go bonagale gore maatla a magolo a go feta ohle ke a Modimo, ga se a rena. 8Re tlaišwa ka mekgwa yohle, fela ga re palelwe; re mo kgakanegong, fela ga re itlhoboge; 9re a hlomarwa, fela Modimo ga a re tlogele; re digelwa fase, fela ga re feleletšwe. 10Ka mehla re dula re le kotsing ya go bolawa ra etša Jesu, fela re sa phela, go laetša gore Jesu o a phela. 11Gomme rena re phelago re dula re le kotsing ya lehu ka lebaka la Jesu, eupša re sa phela, go laetša gore Jesu o a phela. 12Seo se ra gore lehu ka go rena le a katana, mola ka go lena go katana bophelo.
13
Mangwalo a Makgethwa a re: “Ke dumetše, ka gona ke boletše.” Gomme le rena re ya ka wona moya woo wa go dumela, re a dumela, ka gona re a bolela. 14Re a tseba gore Modimo yo a tsošitšego Morena Jesu bahung, le rena o tla re tsoša bjalo ka ge a tsošitše Jesu, a re iša le lena mo yena a lego gona. 15Tšohle tše di dirwa ka lebaka la lena; gomme ge Modimo a dutše a gaugela batho ka bontši, bona ba tla mo leboga ba mo tumiša.
16Ke ka lebaka la tšona taba tše ge re sa lape. Le ge mebele ya rena e hlagala, re tielela pelong letšatši ka letšatši. 17Gomme ditlaišego tše dinyenyane tša lebakanyana tše re di kwago tše, di tla re tlišetša letago la go ya go ile, le le fetago dilo tšohle. 18Gobane re lebeletše tše di sa bonwego, e sego tše di bonwago. Gape tše di bonwago ke tša lebakanyana fela, kganthe tše di sa bonwego tšona ke tša go ya go ile.


text:
Pšalo ya Kholifolawa
Phatlalatšo
Phatlalatšo ya kholifolawa e tšwa go peu.
Mokgwa wa go Bjala
Pšalo ya dipeu e ka dirwa go godiša kholifolawa, le ge e le gore tirišo ye ga se ye tlwaelegilego ya balemikgwebo ka ge e sa hlome dibjalo tša go swana le bontši bja maemo a boso a fapana gomme a ka ditela tlhomo. Bjala dipeu 12 mm go ya go 15 mm go ya fase e be o leka go boloka botebong bjo bo swanago le dibjalo tše swanago. Mokgwa wa go bjala wo tlwaelegilego wa nursery-reared cauliflower seedlings.
Dipeu tša dikholifolawa di bjalwa mo ditreing tša dipeu e be di godišwa ka ntlwaneng ye tala ka 20°C le monola wa godimo, e be di epiwa ka morago ga matšatši a 30 go ya go 35 ka morago ga pšalo ge di le 15cm ka botelele e bile di tšwele matlakala a mahlano go ya go a tshela. Pšalo ya kholifolawa gantši e dirwa ka diatla, eupša batšweletši dikgwebo tše dingwe tše kgolo bjala dibjalo ka metšhene.
Katologanyo
Dibjalo di swanetše go ba le sekgoba sa go lekana 50 cm ka ntle ga direi tše di lego 60 cm. Leka go ba le dibjalo tše ka bago 30 000 godimo ga hektare. Balemi ba na le go bjala dikholifolawa ka direi, ka tsela ye bulegilego le direi tša go fa tokelo ya go tsena mo gare ga direi tše pedi tše dingwe le tše dingwe. Direi di ka kgona go ka bjalwa 40 cm gare ga dibjalo ka direi le 50 cm gare ga direi le 60 cm go ya go 100 ya ditsela tša go šoma gare ga direi tša tsela.
Nako ya go Bjala
Le ge e le gore mokgwa wog a se tsela ya go tlwaelega ya go lema, dipeu tša kholifolawa di ka bjalwa mmung ngwaga ka moka ge e le gore dithemperetšha di dula godimo ga 15°C. Se bjale mo dithemperetšheng tša go tonya fase ga 10°C ka ge se se dira gore go mela go be boima.
Nako ya go Bjala
Pšalo ya dibjalwana tše nanana tša kholifolawa e dirwa ngwaga kamoka ka ntle le ge go fiša kudu goba ge go tonya kudu goba mafelo a maemo mohuta yo. Bjale, mo mafelong a mantis a Afrika Borwa o efoge go bjala magareng ga Mei le magareng a Agostose bjalo ka molao, ka lebaka la marega a go tonya. Bjala fela dibjalwana tše nanana tše maatla tša go swana ka ge se se tla feletša ka kgolo ya go swana le nako ye lekopana ya puno.
Nako ya Kgolo
Go ya ka khalthiba le boso, kgolo go tšwa go pšalo ya dibjalo tše nanana tša kholifolawa go ya go mafelelo a kgolo ke magare a dibeke tše 8 le 12. Dikhalthiba tše dingwe tša kholifolawa di ka loka lebaka la dibeke tše 6 go tloga ka nako ya pšalo ya dibjalwana tše nanana tše maatla ge maemo a lokile.
Nontšho
Mokgwa wo kaone ke go latela ditšhupetšo tše filwego ke moeletši wa gago tše theilwego godimo ga dipoelo tša gago tša dišupo le ka dikeletšo tše filwego ya mohuta wa dibjalo tše o nyakago go di bjala. kholifolawa e rata diphepo tše botse e bile nako ya yona ya go mela e nyaka palogare ya menontšha.
Pele ga pšalo o diriše 250kg go ya go 300 kg godimo ga hectare ya motswako wa NPK go swana le 3:1:5 (35) e be o e šoma mo mmugodimong ya lefelo la sebjalo. Ge dibjalwana tše nanana di dutše gabotse morago ga matšatši a lesome morago ga pšalo, gaša 200kg go 250kg godimo ga hektare ya 3:1:5 (35) go bapa direi e be o nošetša mmung. Bušeletša se morago ga matšatši a 18 go 21 morago ga pšalo le gape mo matšatšing a ka bago 35 morago ga pšalo.
Se se swanetše go lekana gore sebjalo se gole. Matlakala a kholifolawa a swanetše go ba le mmala wo motala wo o fifetšego gomme ge go ka ba le dika tša go swana le botala bjo bo sehla goba mmala wa matlakala wo serolwane se se ka ra gore go hlokega tirišo yenngwe kgašo.
Nošetšo
Kgonthiša gore mmu o a nošetšwa pele ga pšalo ya kholifolawa le gape morago ga pšalo gore dibjalo tše nnyane di kgone go dula gabotse. O se ke wa nošetša go fetiša ka ge se se ka gapela phepo ya mathomo ye e dirišitšwego go tšwa go legaro la medu la dibjalo tše mpsha. Nošetša 10 mm ka pele ga letšatši le gape ka morago ga ge pšalo e tlhaga. Morago ga fao 15 mm go ya go 20 mm ka beke, mo dibekeng tše pedi tše mathomo; go tloga fao palogare ya 25 mm go ya go 30 mm ka beke ka ntle le ge dithemperetšha di le godimo, mo maemong o ka oketša go 35 mm go ya go 45 mm ka beke.
Translated by Lebogang Sewela